title: Adrián González

text: Adrián liittyi Real Madridin junioreihin yhdeksänvuotiaana, ja käytyään läpi seuran kaikki juniorikategoriat hän nousi Segunda Divisiónissa pelanneeseen reservijoukkueeseen Castillaan vuonna 2006. Kauden 2006–2007 aikana hän pelasi joukkueessa yhteensä 38 ottelua ja teki viisi maalia. Edustusjoukkueen silloinen päävalmentaja Fabio Capello valitsi Adriánin kokoonpanoonsa kauden 2006–2007 Mestarien liigan lohkovaiheen viimeiseen otteluun Dynamo Kiovaa vastaan, mutta peliminuutteja hän ei saanut. Kesällä 2007 hän teki vuoteen 2011 ulottuneen jatkosopimuksen Real Madridin kanssa ja otti osaa edustusjoukkueen harjoituskaudelle.


title: Adrián González

text: Kaudeksi 2007–2008 Adrián lainattiin Segunda Divisiónissa pelanneeseen vigolaiseen Celtaan. Peliaikaa aluksi Hristo Stoitškovin ja myöhemmin Juan Ramón López Caron valmentamassa joukkueessa hän sai kuitenkin kauden ensimmäisellä puoliskolla vain kolmessa sarja- ja yhdessä cup-ottelussa. Niinpä tammikuussa 2008 hän siirtyi kauden loppuun kestäneellä lainasopimuksella samassa sarjassa pelanneeseen tarragonalaiseen Gimnàsticiin.


title: Adrián González

text: Kauden 2007–2008 päätyttyä Adrián siirtyi pääsarjaseura Getafeen, jonka kanssa hän teki neljävuotisen sopimuksen. Ensiesiintymisensä Espanjan pääsarjassa Primera Divisiónissa hän teki 5. lokakuuta 2008 kotiottelussa Almeríaa vastaan, mutta esiintymisiä sarjaotteluissa kertyi kauden aikana yhteensä vain viisi. Kauden lopulla joukkueen valmentajaksi tuli Adriánin isä Míchel, jonka alaisuudessa hän oli pelannut myös Castillassa. Kaudella 2009–2010 Adrián sai runsaasti peliaikaa isänsä valmentamassa joukkueessa, mikä yhdistettynä vaatimattomiin peliesityksiin johti nepotismisyytöksiin ja kotiyleisön voimakkaisiin mielenilmauksiin pelaajaa kohtaan. Vuoden 2010 alussa hän oli runsaan kuukauden sivussa loukkaantumisen vuoksi, mutta oli toivuttuaan avauskokoonpanossa kauden kymmenessä viimeisessä ottelussa, joiden aikana Getafe varmisti sarjan kuudennen sijan ja pääsyn seuraavan kauden Eurooppa-liigaan. Pääsarjauransa ensimmäisen maalin hän teki 4–3-voitossa Sevillaa vastaan 25. huhtikuuta 2010.


title: Adrián González

text: Getafe vapautti Adriánin sopimuksestaan kauden 2009–2010 päätyttyä. Elokuussa 2010 hän teki sopimuksen santanderilaisen Racingin kanssa.


title: Adrián González

text: Adrián on pelannut useita otteluita Espanjan juniorimaajoukkueissa. Heinäkuussa 2007 hän kuului Espanjan joukkueeseen Kanadassa järjestetyissä alle 20-vuotiaiden maailmanmestaruuskilpailuissa.


title: Esteban Granero

text: Esteban Félix Granero Molina (s. 2. heinäkuuta 1987 Madrid, Madridin alue, Espanja) on espanjalainen jalkapalloilija, pelipaikaltaan keskikenttäpelaaja. Hän edustaa englantilaista Queens Park Rangersia. Granero on monipuolinen pelaaja, joka kykenee pelaamaan hyökkäävässä roolissa sekä keskikentän keskustassa että molemmilla laidoilla. Hänet tunnetaan myös vapaapotkuistaan sekä taidostaan lukea ja rakentaa peliä.


title: Esteban Granero

text: Jalkapalloilun ohella Granero opiskelee psykologiaa Camilo José Celan yliopistossa.


title: Esteban Granero

text: Granero liittyi kasvattajaseuransa Real Madridin junioreihin kahdeksanvuotiaana. Kaudella 2005–2006 hän pelasi Real Madridin C-joukkueessa ja kaudeksi 2006–2007 hän nousi B-joukkue Castillaan, joka pelasi tuolloin Espanjan toiseksi korkeimmalla sarjatasolla Segunda Divisiónissa. Kesällä 2007 Granero teki vuoteen 2011 ulottuvan jatkosopimuksen seuran kanssa, mutta kaudeksi 2007–2008 hänet lainattiin naapuriseura Getafeen.


title: Esteban Granero

text: Getafessa Granero sai vastuuta sekä Espanjan pääsarjassa Primera Divisiónissa, Espanjan cupissa Copa del Reyssä että UEFA Cupissa. Ensimmäisen pääsarjaottelunsa hän pelasi Espanyolia vastaan 16. syyskuuta 2007, ja kauden 2007–2008 aikana hän oli kentällä 27 sarjaottelussa, joissa hän teki kolme maalia. Getafe ylsi Espanjan cupin loppuotteluun, jossa Granero teki joukkueensa ainoan maalin Valencian voittaessa 3–1. Kauden päätyttyä siirrosta tehtiin pysyvä, ja Granero allekirjoitti seuran kanssa viisivuotisen sopimuksen. Real Madrid säilytti itsellään kuitenkin takaisinosto-oikeuden. Kaudella 2008–2009 Graneron vastuu Getafessa kasvoi entisestään. Hän pelasi 35 sarjaottelussa, joista suurimmassa osassa avauskokoonpanossa, ja teki viisi maalia. Maaleista viimeinen syntyi kauden päätösottelussa ja pelasti Getafen putoamiselta.


title: Esteban Granero

text: Heinäkuussa 2009 Real Madrid hankki Graneron takaisin joukkueeseensa neljällä miljoonalla eurolla. Hän teki ensiesiintymisensä joukkueessa 12. syyskuuta 2009 ottelussa Espanyolia vastaan. Graneron ensimmäinen kausi sujui kohtalaisissa merkeissä, mutta varsinaista läpimurtoaan avauskokoonpanoon hän ei kuitenkaan onnistunut tekemään.


title: Esteban Granero

text: Granero oli mukana voittamassa alle 19-vuotiaiden Euroopan-mestaruutta vuonna 2006. Kesällä 2007 hän pelasi Espanjan joukkueessa alle 20-vuotiaiden maailmanmestaruuskilpailuissa ja kesällä 2009 alle 21-vuotiaiden Euroopan-mestaruuskilpailuissa.


title: St. Ignace (Michigan)

text:
Saint Ignace, yleensä kirjoitettuna St. Ignace on kaupunki Yhdysvalloissa
Michiganin osavaltion ylemmällä niemimaalla. Vuoden 2000 väestölaskennan mukaan kaupungin asukasluku oli 2 678. St. Ignace on yksi vanhimmista kaupungeista Yhdysvalloissa. Kaupungin perusti vuonna 1671 Ranskalainen löytöretkeilijä ja pappi Jacques Marquette.


title: Phil Crane

text: Philip Miller ”Phil” Crane (3. marraskuuta 1930 Chicago, Illinois – 8. marraskuuta 2014 Jefferson, Maryland) oli yhdysvaltalainen republikaanisen puolueen poliitikko. Hän istui vuosina 1969–2005 Yhdysvaltain edustajainhuoneen jäsenenä Illinoisista – 1969–1973 Illinoisin 13., 1973–1993 12. ja 1993–2005 8. vaalipiiristä.


title: Phil Crane

text: Crane opiskeli Hillsdale Collegessa, Wienin yliopistossa, Indianan yliopistossa, DePauwin yliopistossa ja Michiganin yliopistossa. Myös hänen veljensä Dan ja David Crane loivat poliittiset urat, eivät kuitenkaan yhtä pitkäaikaisia ja menestyksekkäitä; David ei koskaan voittanut paikkaa kongressista, ja Danin (edustajainhuoneessa 1979–1985) suosio laski 1980-luvulla hänen oltuaan osallisena Yhdysvaltain edustajainhuonetta kohahduttaneessa seksiskandaalissa.


title: Phil Crane

text: Phil Crane tuli valituksi kongressiin ensimmäistä kertaa vuoden 1969 erikoisäänestyksessä Donald Rumsfeldin seuraajana. Hän aloitti ensimmäisen täyden kautensa 1970 ja tuli valituksi uudelleen 16 kertaa. Hän vakiinnutti pian asemansa eräänä edustajainhuoneen konservatiivisimmista jäsenistä. Hän oli yksi ehdokkaista presidentinvaaleissa 1980, mutta hänen vaikutusvaltansa alkoi huveta pian tämän jälkeen.


title: Phil Crane

text: Crane pyrki Yhdysvaltain kongressin jäseneksi viimeistä kertaa vuonna 2004. Vaaleissa hän putosi menettäen paikkansa Melissa Beanille. Hän oli protestantti ja myönsi vuoden 2000 vaalien yhteydessä kärsineensä aiemmin alkoholismista. Hänellä oli aviopuoliso Arlene Catherine Johnson ja kahdeksan lasta.


title: Phil Crane

text: Crane kuoli keuhkosyöpään 84-vuotiaana Marylandin Jeffersonissa 8. marraskuuta 2014.


title: Fred Tatasciore

text: Fred Tatasciore (s. 15. kesäkuuta 1967 New York, New York) on yhdysvaltalainen ääninäyttelijä, joka tunnetaan hirviöäänten lisäksi Hulkin äänenä vuodesta 2006 lähtien.


title: Fred Tatasciore

text: Syksyllä 2009 Top of the Limit -sivusto sijoitti Tatascioren kuudenneksi laatimassaan kymmenen parhaan videopelien ääninäyttelijän listassa.


title: Fred Tatasciore

text: Tatasciore syntyi New Yorkissa, mutta kasvoi Los Angelesissa. Hän opiskeli UCLAssa ja suoritti opintonsa teatterista ja animaatiosta. Tatasciore aloitti uransa teatterinäyttelijänä ja stand up -koomikkona, mikä johti hänet myöhemmin ääninäyttelemisen pariin.


title: Fred Tatasciore

text: Tatasciore on uransa aikana enimmäkseen ääninäytellyt useissa videopeleissä, kuten "SWAT 4", "Jade Empire", "Rogue Galaxy", "" ja "God of War III". Hän toimi myös Mandariinin äänenä animaatioelokuvassa "The Invincible Iron Man". Hänen ansioluetteloonsa mahtuu myös useita animaatiosarjoja, joista ensimmäiset isommat roolit olivat "Ben 10" ja "Wolverine and the X-Men" -sarjoissa. Muita animaatioita ovat olleet "Family Guy", "Robot Chicken", "The Grim Adventures of Billy & Mandy", "Keisarin uusi koulu", "American Dad!" ja "".


title: Fred Tatasciore

text: 2000-luvun ensimmäisen vuosikymmenen puolivälistä lähtien Tatasciore on esiintynyt Hulkin äänenä useissa animaatioelokuvissa, kuten "Ultimate Avengers", "Hulk Vs." ja "", sekä videopeleissä "The Incredible Hulk" ja "". Hänet on kuultu myös vuodesta 2008 lähtien DC Comicsin pahiksen Banen äänenä videopeleissä, kuten ", ", sekä "" ja "Injustice 2". Tatasciore oli Megatronin äänenä vuoden 2010 videopelissä "". Hän oli "Overwatch" videopelissä Soldier: 76 hahmon äänenä.


title: Tesla Roadster (2008)

text: Tesla Roadster on Tesla Motorsin valmistama kaksipaikkainen sähkökäyttöinen urheiluautomalli.


title: Tesla Roadster (2008)

text: Auton tuotanto alkoi vuoden 2008 maaliskuussa puolen vuoden viivästysten jälkeen. Autossa vain sähkötekniikka tulee teslalta muuten auto on rakennettu Lotus Elisen koriin. Syynä tähän on se, että sähköautojen suunnittelu on kallista ja tämän auton tullessa myyntiin Tesla oli vasta alkuvaiheessa. Tesla Roadsterin valmistus loppui 2012; kun Tesla Model S. saapui markkinoille. Model S on Teslan ensimmäinen kokonaan itse valmistama auto.


title: Tesla Roadster (2008)

text: Roadster kulkee yhdellä latauksella 356 km matkan Teslan kehittämien litium-ioniakkujen voimalla. Auto kiihtyy kehitysvaiheen vaihteistolla 0–60 mailiin tunnissa (0–97 km/h) 3,9 sekunnissa ja sen huippunopeus on rajoitettu 201 km/h. Auton energiankulutus on 133 W·h/km, joka vastaa 1,74 l/100 km polttoaineenkulutusta.


title: Tesla Roadster (2008)

text: Tesla Roadsterin valmistukseen osallistui myös uusikaupunkilainen Novoplastik, joka teki ohjaamon sisustusosia.


title: Messengers (August Burns Redin albumi)

text: Messengers on August Burns Red -yhtyeen toinen albumi, joka julkaistiin 19. kesäkuuta 2007. Se saavutti ensimmäisellä viikolla yli 9 000 levyn myynnin.


title: Thrill Seeker

text: Thrill Seeker on August Burns Redin esikoisalbumi, joka julkaistiin 8. marraskuuta 2005.


title: Kari Huhtamo

text: Kari Kauko Johannes Huhtamo (s. 11. tammikuuta 1943 Rovaniemi) on suomalainen kuvanveistäjä. Hänen teoksiaan ovat muun muassa "Lapin jälleenrakennuksen muistomerkki" (Rovaniemi, 1977) ja "Polskis" (1976) Oulun uimahallin edessä. Huhtamo oli ensimmäinen suomalainen jonka töitä oli näytteillä Tretjakovin galleriassa Moskovassa.


title: Kari Huhtamo

text: Kesällä 2010 pidettiin Huhtamon laajin ulkonäyttely, laajuudessaan 10 abstraktia teräsveistosta, Suomen tasavallan presidentin kesäasunnolla Naantalin Kultarannassa. Kyseessä oli myös ensimmäinen taidenäyttely Kultarannassa. Huhtamon veli on näyttelijä Markku Huhtamo.


title: Beth Orton

text: Elizabeth Caroline ”Beth” Orton (s. 14. joulukuuta 1970) on brittiläinen laulaja-lauluntekijä. Hän on tullut tunnetuksi ”folktronica”-soundistaan, joka yhdistelee kansanmusiikin ja electronican vaikutteita.


title: Beth Orton

text: Orton teki 1990-luvulla yhteistyötä William Orbitin ja Chemical Brothersin kanssa. Hänen ensimmäinen sooloalbuminsa "Superpinkymandy" (1993) julkaistiin ainoastaan Japanissa ja vain noin 5 000 kappaleen painoksena. Hän nousi suurempaan yleisön tietoisuuteen albumillaan "Trailer Park" vuonna 1996.


title: Beth Orton

text: Ortonille on myönnetty vuonna 2000 parhaan naisartistin BRIT-palkinto. Muusikko sairastaa Crohnin tautia ja synnytti tyttären joulukuussa 2006.


title: Haisuhapero

text: Haisuhapero ("Russula foetens") on Suomessa yleinen koivun juurisieni. Se kuuluu haperojen, rouskujen ja muun muassa lampaankäävän kanssa samaan kladiin ja luetaan haperojen seassa omaan lajiryhmäänsä.


title: Haisuhapero

text: Sen lakki on 7–15 senttimetriä leveä ja likaisen kellanruskea, jalka on valkea 5–8 senttimetriä pitkä ja 1,5–3 senttimetriä leveä. Malto on ruskettuva ja jalan poikkileikkaus tyypillinen porrasmaisesti ontto. Lajin haju ja maku ovat erikoiset, joidenkin mielestä salmiakkimaiset. Lajia ei ole pidetty Suomessa ruokasienenä, mutta se ei ole varsinkaan liotettuna tai ryöpättynä polttavan väkevä, ja muun muassa Venäjällä "valuj" eli haisuhapero luetaan yleensä kelvollisiin sieniin. Se on satoisa usein huonoinakin sienivuosina. Haisuhaperon kanssa samannäköisiä lajeja ovat esimerkiksi tuoksuhapero ja jauhojalkahapero.


title: Eljas Repo

text: Eljas Repo (s. 23. toukokuuta 1961) on journalisti, kirjailija ja yrittäjä. Hän on toimitusjohtajana Repo Media Oy:ssä, joka on listaamattomiin yrityksiin erikoistunut media. Hän oli aikaisemmin Arvopaperin päätoimittaja. Myytyään osaomistamansa Arvopaperi-lehden Talentumille vuonna 2004 hänestä tuli yksi suurimmista Talentumin osakkeenomistajista. Hän toimi lehden päätoimittajana 29.3.2016 saakka. Ennen siirtymistään Arvopaperiin Repo työskenteli 1980- ja 1990-luvuilla Kauppalehden pörssitoimittajana.


title: Eljas Repo

text: Repo on Helsingin Pörssiklubin, Pro Operan ja Ovaro Kiinteistösijoituksen hallituksen jäsen.


title: Motorsport Arena Oschersleben

text: Motorsport Arena Oschersleben on 3,6 kilometriä pitkä moottorirata pohjoisessa Saksassa Oscherslebenissä lähellä Magdeburgia.


title: Motorsport Arena Oschersleben

text: Rata avattiin 25. heinäkuuta 1997, jolloin se oli maan kolmanneksi suurin moottorirata, kunnes EuroSpeedway Lausitz ja Sachsenring valmstuivat.


title: Motorsport Arena Oschersleben

text: Radalla ajetaan DTM- FIA GT- sekä WTCC-sarjan osakilpailut.


title: Fasca

text: Fasca ("Finnish AutoSound Challenge Association") oli vuonna 1992 perustettu autoäänentoiston ja AutoSound kilpailutoiminnan ainoa virallinen suomalainen tukijärjestö. Fascan tarkoitus oli edistää ja tukea autoäänentoiston harrastetoimintaa ja yleistä tietoutta. Tärkein toimintamuoto oli AutoSound-kilpailut, joissa alan harrastajat kilpailivat toisiaan vastaan yhdessä sovittujen sääntöjen puitteissa.


title: Fasca

text: Fascan tarina loppui joskus 2000-luvun puolivälin jälkeen, internetsivut katosivat 2008. Syy järjestön lakkauttamiseen oli rahankäytön ja muiden sisäisten asioiden epäselvyydet.


title: Fasca

text: Nykyisin Suomen virallinen autohifin kattojärjestö on EMMA Finland.


title: Abdullah Gül

text: Abdullah Gül (s. 29. lokakuuta 1950, Kayseri) on turkkilainen AKP-puolueen poliitikko, joka oli Turkin presidentti 2007-2014. Ennen presidenttiyttään hän toimi pääministerinä vuosina 2002–2003 ja Recep Tayyip Erdoğanin hallituksen ulkoministerinä 2003–2007. Gülin valinta AKP-puolueen presidenttiehdokkaaksi keväällä 2007 aloitti maassa vakavan poliittisen kriisin. Uusien vaalien jälkeen Gül valittiin presidentiksi 28. elokuuta 2007


title: Abdullah Gül

text:
Gül syntyi Kayserissa arabiperheeseen. Hän meni naimisiin äitinsä valitseman puolison kanssa vuonna 1980. Hayrünisa Özyurt oli 14 kun heidät esiteltiin, puolet Gülia nuorempi, mutta pariskunta odotti lailliseen naimisiinmenoikään, joka on 15 vuotta, ennen avioliiton solmimista.
Gül opiskeli taloustiedettä Istanbulin yliopistossa ja myös väitteli siellä 1983. Hän opiskeli kaksi vuotta myös Lontoossa ja Exeterissä. Gül jatkoi akateemisella uralla ja työskenteli 1983–1991 Saudi-Arabiassa Islamilaisessa kehityspankissa (IDB).


title: Abdullah Gül

text: Gül lähti politiikkaan jo opiskeluvuosinaan ja liittyi yliopistossa islamistis-nationalistisen Millî Türk Talebe Birliğin jäseneksi. Hänet valittiin hyvinvointipuolueen (Refah Partisi; RP) ehdokkaana parlamenttiin 1991 ja 1995 sekä Fazilet Partisin ehdokkaana 1999. Hän oli perustamassa AKP-puoluetta ja valittiin sen edustajana 2002 ja nimitettiin marraskuussa 2002 pääministeriksi. Recep Tayyip Erdoğan seurasi häntä pääministerin maaliskuussa 2003 ja Gül siirtyi ulkoministerin tehtäviin. Hän neuvotteli mm. Yhdysvaltain kanssa joukkojen sijoittamisesta Turkkiin Irakin-hyökkäystä varten, sekä yritti parantaa suhteita Syyriaan, Keski-Aasian ja Kaukasian turkkilaisten kielten puhujiin ja Euroopan unioniin.


title: Abdullah Gül

text: Pääministeri Erdoğan ilmoitti 24. huhtikuuta 2007 Gülin olevan hallitsevan AKP:n ehdokas vuoden 2007 presidentin valinnassa. Sekulaari oppositio piti Gülia liian uskonnollisena, pääasiassa koska hänen vaimonsa käyttää huntua. Sen käyttö on kiellettyä valtion laitoksissa, kuten yliopistoissa ja presidentinpalatsissa. Aiempi tiukan sekulaari presidentti Ahmet Necdet Sezer oli estänyt veto-oikeudellaan useita AKP:n päätöksiä, joiden hän katsoi rikkovan perustuslain määräämää uskonnon ja valtion erottamista.


title: Abdullah Gül

text:
Yli 300 000 protestoijaa osoitti mieltään Ankaran keskustassa Güliä vastaan kaksi päivää ennen presidenttiehdokkaiden ilmoittamisen alkamista. Huhtikuun lopussa heitä oli miljoona. Mielenosoittajat julistivat, ”etteivät he tahdo imaamia presidentiksi”.
Kun opposition ulosmarssi parlamentista esti presidentin valinnan, Gül luopui ehdokkuudestaan 6. toukokuuta 2007.


title: Abdullah Gül

text: Kriisin ja ennenaikaisesti järjestettyjen vaalien jälkeen AKP vahvisti kannatustaan yli 12 prosenttiyksikköä ja Gül asetettiin uudelleen ehdolle presidentiksi uuden parlamentin kokoonnuttua.


title: Surma (täsmennyssivu)

text: Sanalla surma on useita merkityksiä.


title: Shmita

text: Shmita () on juutalaisuuden Tooran määräämä seitsemän vuoden välein toistuva sapattivuosi, jota nykyaikainen ortodoksijuutalaisuus seuraa. Shmitan tärkeimmät määräykset ovat että "Israelin maiden" pitää jäädä viljelemättä ja vuoden lopussa velat annetaan anteeksi. Shmita toistuu juutalaisessa kalenterissa vuosina: 1951 (5712), 1958 (5719), 1965 (5726), 1972 (5733), 1979 (5740), 1986 (5747), 1993 (5754), 2000 (5761) ja 2007 (5768).


title: Shmita

text: Shmitan katsotaan perustuvan seuraaviin Tooran kohtiin:


title: Shmita

text: Juutalaisen lain mukaan kaikkien juutalaisten omistamalla maalla kasvatettujen vihannesten syöminen on kielletty shmita-vuoden aikana, joka alkaa roš hašana -päivästä (vuonna 2007 12. syyskuuta illalla).


title: Shmita

text:
Edah Hareditin rabbien mukaan ei-juutalaisten ei-juutalaisten omistamalla maalla kasvatetut vihannekset ovat kuitenkin sallittuja. Tämän vuoksi Israelissa on ajoittain salakuljetettu vihanneksia arabien kyliin ja väitetty että ne on kasvatettu arabien mailla. Aiemmin noin kolmannes Israelin vihanneksista on tuotu shmita-vuoden aikana Gazan kaistalta.
Toisena vaihtoehtona on käytetty maan myymistä ei-juutalaisille vuoden ajaksi, sopimuksella joka velvoittaa sen myynnin takaisin vuoden loputtua. Tämän "heter mechira" -käytännön hyväksyvät monet modernit ortodoksijuutalaiset, mutta harediortodoksit eivät.


title: Kebnekajse (yhtye)

text: Kebnekajse tai Kebnekaise on ruotsalainen maailmanmusiikkia soittava yhtye. Ryhmä yhdistelee progressiiviseen rockiin elementtejä eri maiden kansanmusiikista. Yhtye perustettiin vuonna 1971 ja se hajosi vuonna 1978. Yli kahden vuosikymmenen tauon jälkeen Kebnekajse koottiin yhteen jälleen vuonna 2002.


title: Kebnekajse (yhtye)

text: Yhtye pohjautui kahden aikaisemman kokoonpanon yhdistymiseen. Baby Grand Mothers oli psykedeelisiä pitkiä jamisessioita harrastanut yhtye, joka muun muassa soitti lämmittelybändinä Jimi Hendrixn Ruotsin konserteissa vuonna 1968. Mecki Mark Men oli puolestaan jo 1967 tunnetuksi tullut Ruotsin ensimmäinen suurempaan suosioon päässyt psykedeelinen bändi. Yhtyeiden vetäjät kitaristi Kenny Håkansson ja kosketinsoittaja/vokalisti Mecki Bodemark tapasivat vuonna 1971 bändien soittaessa samalla tukholmalaisella klubilla. Ruotsin Hair-musikaalin säestäjäksi koottiin Mecki Mark Men -nimen alle soittajia molemmista yhtyeistä, ja musikaalin jälkeen vuonna 1969 yhtyeen kokoonpanoksi muodostui Håkansson, Bodemark, Pelle Ekman (rummut) ja Bengt Ferman "(oik. Bengt Linnarsson)" (basso). Yhtye soitti klubikeikkoja ja teki muun muassa festivaalikiertueen USAssa. Bodemarkin erotessa vuonna 1971 yhtye sai uuden nimen Kebnekaise tai Kebnekajse – yhtyeen nimi esiintyy molemmissa kirjoitusmuodoissa.


title: Kebnekajse (yhtye)

text: Ryhmä julkaisi ensilevynsä vuonna 1971. Albumi "Resa mot okänt mål" oli tyylilajiltaan psykedeelistä rockia. Yhtyeen vakiojäsenten (Håkansson, Bodemark, Ekman, Ferman) lisäksi levyllä esiintyvät Rolf Scherrer (kitara), Georg Lagerberg (sähköbasso) ja laulaja Turid Lundqvist. Sävellykset ja sanoitukset teki Kenny Håkansson. Äänityssessiot Studio Decibelissä Tukholmassa olivat Ruotsin ensimmäisiä ekvalisaattoria käyttäneitä nauhoituksia.


title: Kebnekajse (yhtye)

text: Yhtyeen nokkamiehenä toiminut kitaristi Kenny Håkansson oli 1970-luvulla Ruotsin käytetyimpiä studiomuusikoita. Hän soitti muun muassa Bo Hanssonin, John Holmin, Pugh Rogefeldtin, Bernt Stafin, Cornelis Vreeswijkin, Mikael Ramelin, Jan Hammarlundin ja Turidin levyillä. Studiotöidensä yhteydessä Håkansson kiinnostui ruotsalaisesta kansanmusiikista. Hän opetteli viulunsoittoa, ja päätti kääntää yhtyeen musiikillisen suunnan kansanmusiikkiin. Ryhmän ensimmäiseltäkin albumilta löytyi kyllä jo yksi muutosta ennakoiva kappale, "Förberedelser till fest".


title: Kebnekajse (yhtye)

text: Kebnekajse soitti vakituisesti tukholmalaisella "Fregatten"-klubilla, jolla esiintyi myös folk-rockia soittava Homo Sapiens -kokoonpano, ja ryhmät jammailivat usein konserttien jälkeen. Molemmat yhtyeet yhdistyivät Kebnekajse-nimen alle vuonna 1972. Tuloksena oli epätavanomainen suurkokoonpano josta löytyi muun muassa kaksi rumpusettiä ja kaksi basistia:


title: Kebnekajse (yhtye)

text: Yhtye julkaisi vuonna 1973 toisen albuminsa "Kebnekajse II", joka ensimmäisestä levystä poiketen sisälsi progressiivisia versioita ruotsalaisista kansanmusiikkikappaleista "Rättvikarnas gånglåt", "Horgalåten", "Skänklåt från Rättvik" ja "Barkbrödlåten". Mukana oli vain yksi oma kappale, Ingemar Böckerin "Comanche Spring". Vuonna 2009 "Kebnekajse II" pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Kebnekajse (yhtye)

text: Orkesteri konsertoi vaihtelevalla kokoonpanolla. Esiintymisiä tuli paljon, keskimäärin sata vuodessa. Mediassa orkesteria arvosteltiin ajalle ominaisen kantaa ottavan sanoman puuttumisesta: yhtyehän esitti lähes ainoastaan instrumentaalikappaleita. Yhtyettä arvosteltiin myös ankarasti jäsenten hasiksen käytön tultua julkisuuteen.


title: Kebnekajse (yhtye)

text: Kolmas albumi, vuonna 1975 julkaistu "Kebnekajse III" jatkoi samaa kansanmusiikkilinjaa. Taajaan konsertoinut orkesteri oli hionut kappaleensa viimeistellyksi folkrockiksi. Mukana oli myös yhtyeen omia instrumentaalikappaleita. Ryhmä oli pienentynyt kuuteen vakituiseen muusikkoon. Orkesteri selitti erityisesti "Comanche Spring" -kappaletta "instrumentaalimusiikiksi joka sisältää poliittisen sanoman".


title: Kebnekajse (yhtye)

text: Vuonna 1976 yhtye uudistui jälleen musiikillisesti julkaistessaan puhtaasti afrikkalaiseen musiikkiperinteeseen suuntautuneen "Ljus från Afrika" -albumin. Kuten edellinenkin, äänitettiin albumi studiossa hyvin nopeasti, lähes live-esiintymisenä. Mukana yhtyeessä oli enää viisi henkeä: Häkansson, Edman, Netzler, Glenngård ja Bah. Albumi oli aikaansa edellä: afro- ja maailmanmusiikin suosio kasvoi vasta vuosia myöhemmin.


title: Kebnekajse (yhtye)

text: Musiikillisesti yhtyeen jäsenet erkaantuivat toisistaan ja keskittyivät omiin projekteihinsa. Usein yhtyeen viides albumi, "Elefanten" sisälsi enää yhden kansanmusiikkipohjaisen kappaleen, muut viisi olivat Håkanssonin tai Glenngårdin säveltämiä instrumentaaleja. Yhtyeen alkuvaiheen sointiin palaava rockahtava ja kansanmusiikista poispäin suuntautunut albumi lasketaan usein ryhmän viimeiseksi, sillä orkesterin keulakuva kitaristi Kenny Håkansson erosi ryhmästä levyn julkaisun jälkeen ja siirtyi soolouralle.


title: Kebnekajse (yhtye)

text: Kebnekajse jatkoi vielä yhdellä julkaisulla, "Vi drar vidare" vuonna 1978 oli pyrkimys jatkaa ilman Håkanssonia. Orkesteriin jäljelle jääneet Glenngård, Netzler ja Bah ottivat kosketinsoittajaksi Per Leiringin ja rumpuihin Pelle Holmin. Albumi sisältää Genesis-vaikutteista sinfonista rockia. Jopa Mats Glenngård itse on maininnut ettei musiikki oikein enää ollut Kebnekajsea. Bändi hajosi pian levyn teon jälkeen.


title: Kebnekajse (yhtye)

text: Vuonna 2002 yhtye koottiin uudelleen, lähes samaan kokoonpanoon kuin kolmannella albumilla: Kenny Håkanson, Mats Glenngård, Göran Lagerberg, Thomas Netzler, Pelle Ekman ja Hassan Bah. Ainoa puuttuva jäsen oli pitkään sairastanut Ingemar Böcker, joka menehtyi vuonna 2007. Yhtye on levyttänyt kaksi konserttitaltiointia ja esiintyy säännöllisesti.


title: Konstantin I (Skotlanti)

text: Konstantin I (, s. ? – k. 877) oli Skotlannin kuningas vuosina 862–877. Hän oli kuningas Kenneth I MacAlpinin poika ja tuli kuninkaaksi setänsä kuningas Donald I:n kuoleman jälkeen. Iso osa hänen valtakauttaan kului viikinkihyökkäysten torjumiseen. Hän kaatui vuonna 877 taistelussa viikinkejä vastaan ja hänet haudattiin Ionaan. Kuninkaana häntä seurasi hänen veljensä Aed.


title: Hydridi

text: Hydridi tarkoittaa useimmiten kemiallista yhdistettä, jossa on vety anionina H. Hydridi -nimitystä käytetään monista muistakin yhdisteitä ja ne voidaan jakaa kovalenttisiin hydrideihin, ionisidoksellisiin hydrideihin ja metallisiin hydrideihin.


title: Hydridi

text: Kovalenttiset hydridit ovat useimmiten muiden epämetallien vety-yhdisteitä. Tällaisia ovat muun muassa vetykloridi (HCl), metaani (CH), ammoniakki (NH) ja vesi (HO) sekä silaani (SiH) ja boraani (BH). Myös hieman elektropositiiviset metallit, kuten tina ja germanium muodostavat kovalenttisia hydrideja.


title: Hydridi

text: Yksinkertaiset kovalenttisen sidoksen sisältävät hydridit ovat usein huoneenlämpötilassa kaasumaisia yhdisteitä, joista monet ovat myös eliöille myrkyllisiä. Nämä hydridit voidaan jakaa kolmeen ryhmään vedyn osittaisvarauksen perusteella. Vety muodostaa elektronegatiivisuudeltaan samankaltaisten alkuaineiden kanssa hydridejä, joissa molempien alkuaineiden atomit ovat sähköisesti lähes neutraaleja. Tällaisia ovat hiilivedyt, vetyselenidi ja fosfiini. Nämä kaikki ovat kaasumaisia, ja niissä molekyylien välillä on ainoastaan dispersiovoimia. Toisen ryhmän muodostavat hydridit, joissa vedyllä on positiivinen ominaisvaraus. Näitä ovat vesi, ammoniakki ja vetyhalogenidit. Joissakin näistä molekyylien välillä esiintyy vetysidoksia, joiden vuoksi niillä on selvästi muita korkeampi sulamis- ja kiehumispiste. Kolmannessa ryhmässä hydridivedyllä on negatiivinen ominaisvaraus. Tällaisia ovat muun muassa elektronivajaat boraanit, stannaani, silaani ja germaani. Tämän ryhmän aineet ovat erittäin reaktiivisia johtuen suurelta osin vedyn negatiivisesta osittaisvarauksesta.


title: Hydridi

text: Varsinkin 14. ryhmän alkuaineet, kuten hiili ja pii muodostavat myös hydridejä, joissa kyseisen alkuaineen atomeja on toisiinsa sitoutuneina useita, ja jokaiseen niistä on liittynyt yksi tai useampi vetyatomi. Tällaisia ovat hiilivedyt ja silaanit. Myös typpi voi muodostaa useampiytimisiä hydridejä, kuten hydratsiinin (NH), ja samoin vetyperoksidissa (HO) on kaksi happiatomia.


title: Hydridi

text: Kovalenttisiksi hydrideiksi voidaan luokitella myös yhdisteet, jotka ovat rakenteeltaan polymeerisiä ja joissa on vetyjen muodostama hydridisilta. Tällaisia yhdisteitä muodostavia alkuaineita ovat beryllium, kupari, sinkki, magnesium ja alumiini.


title: Hydridi

text: Monet kovalenttiset hydridit ovat happoja, esimerkiksi vetyhalogenidit ja vetysulfidi. Näille on tyypillistä vedyn positiivinen osittaisvaraus. Ainoa selvästi emäksinen hydridi on ammoniakki. Yhdisteet, joissa vedyn osittaisvaraus on lähes nolla tai negatiivinen ovat neutraaleja.


title: Hydridi

text: Ionisidoksillisia hydrideitä muodostuu pääasiassa alkali- ja maa-alkalimetallien, jotka ovat elektropositiivisia metalleja, reagoidessa vetykaasun kanssa. Reaktion ajavana voimana on kidehilan muodostumisentalpia. Muista maa-alkalimetalleista poiketen berylliumin ja magnesiumin hydridit ovat luonteeltaan ionisidoksellisten ja kovalenttisten hydridien välimuotoja.


title: Hydridi

text: Ionisidoksellisten hydridien katsovan koostuvat positiivisista metallikationeista ja negatiivisesti varautuneesta hydridianionista. Anioni on hyvin vahva pelkistin johtuen kahden pienikokoisella 1s-orbitaalilla sijaitsevan elektronin välisistä sähköisistä repulsiovoimista.


title: Hydridi

text: Ionisidoksellisiin hydrideihin kuuluvat myös litiumalumiinihydridi (LiAlH) ja natriumborohydridi (NaBH), joita käytetään pelkistävinä reagensseina orgaanisessa kemiassa.


title: Hydridi

text: Ionisidokselliset hydridit ovat erittäin reaktiivisia ja veden kanssa kosketukseen joutuessaan muodostavat helposti syttyvää vetykaasua. Ionisidoksellisten hydridien reaktiivisuus kasvaa mentäessä ryhmässä alaspäin, ja rubidium-, cesium- ja bariumhydridit syttyvät helposti itsestään kosteassa ilmassa. Maa-alkalimetallien hydridit eivät reagoi aivan yhtä kiivaasti kuin alkalimetallien hydridit.


title: Hydridi

text: Siirtymämetallit, lantanoidit ja aktinoidit muodostavat vedyn kanssa metallisia hydridejä. Vety dissosioituu metallin pinnalle ja osittain metallihilaan muodostaen niin kutsutun välisijayhdisteen. Tämän vuoksi niitä voidaankin pitää paremminkin kiinteinä liuoksina kuin varsinaisina yhdisteinä. Näiden yhdisteiden rakenteet vaihtelevat, eivätkä ne välttämättä sisällä vetyä stoikiometrisissä suhteissa. Tällaisia ovat esimerkiksi LaH ja VH. Metallisten hydridien monet ominaisuudet ovat paljolti metallien kaltaisia. Tällaisia ominaisuuksia ovat sähköjohtavuus, joka on kuitenkin metallimaisia alkuaineita alhaisempi, ja metalleille tyypillinen kiilto. Nämä ominaisuudet johtuvat siitä, että metallisissa hydrideissä on metallien tavoin vapaita elektroneja ja esimerkiksi titaanihydridin rakennetta voidaan kuvata kaavalla (Ti)(H)(e).


title: Hydridi

text: Metalliset hydridit luovuttavat kiderakenteeseensa sekoittuneen vedyn niitä kuumennettaessa. Tämän vuoksi niitä on tutkittu mahdollisina vedyn varastointimenetelminä polttoainekäyttöä varten. Muun muassa platina kykenee sitomaan omaan tilavuuteensa verrattuna yhdeksänsataakertaisen määrän. Vedyn varastointiin on kehitetty myös metalliseoksia, jotka toimivat metallisten hydridien tavoin. Näiden seosten protonitiheys on erittäin lähellä nestemäisen vedyn protonitiheyttä, mikä tekee niistä tehokkaita vedyn varastoijia. Seokset koostuvat metallista A, jonka hydridin muodostumisreaktio ja eksoterminen ja metallista B, jonka hydridin muodostumisreaktio on endoterminen. Käyttökelpoisimmaksi osoittautuneet seokset ovat suhteessa 1:2 titaania ja nikkeliä tai lantaania ja nikkeliä sisältävät seokset.


title: Hydridi

text: Metallihydridien nimi muodostetaan liittämällä metallikationien perään sana hydridi. Sen sijaan 16. ja 17. ryhmien alkuaineiden ja vedyn yhdisteiden systemaattiset nimet muodostetaan liittämällä sanaan "vety" kyseisen alkuaineen nimestä johdettu -idi -loppuinen jälkiosa, esimerkiksi vetykloridi ja divetysulfidi, joskin niistä on vanhastaan käytetty myös nimityksiä kloorivety ja rikkivety.


title: Hydridi

text: Haihtuvista hydrideistä, ei kuitenkaan halogeenien eikä typen ja hapen hydrideistä käytetään usein nimityksiä, joissa alkuaineen nimeen on lisätty pääte -aani tai muutamissa tapauksissa -iini, esimerkiksi:Muutamilla hydrideillä on kuitenkin vakiintuneet, näistä säännöistä täysin poikkeavat nimet: vesi (HO), ammoniakki (NH) ja hydratsiini (NH. Oman lukunsa muodostaa orgaanisiin yhdisteisiin luettavien hiilivetyjen nimistö; yksinkertaisin niistä on metaani (CH).


title: Aed

text: Aed (gaeliksi Áed mac Cináeda) (s. ? – k. 878) oli Skotlannin kuningas vuosina 877–878. Hän oli kuningas Kenneth I MacAlpinin poika ja seurasi kuninkaana veljeään, Konstantin I:stä. Aed surmattiin vuonna 878 ja haudattiin Ionaan. Häntä seurasi kuninkaana joko Giric tai Eochaid, tai molemmat.


title: Donald II

text: Donald II (, s. ? – k. 900) oli Skotlannin kuningas vuosina 889–900. Hän oli kuningas Konstantin I:n poika. Hänet surmattiin vuonna 900 ja haudattiin Ionaan, jolloin hänen seuraajakseen tuli hänen serkkunsa Konstantin II.


title: Juha-Matti Ristiharju

text: Juha-Matti Ristiharju (s. 1982 Kemijärvi) on suomalainen taikuri, joka on erikoistunut stand-up- ja lähitaikuuteen. Hän on myös Suomen taikurit ry:n jäsen.


title: Lafcadio Hearn

text: Patrick Lafcadio Hearn (27. kesäkuuta 1850 Lefkada – 26. syyskuuta 1904 Tokio) oli kirjailija, joka tunnetaan parhaiten Japania käsittelevistä kirjoistaan, etenkin japanilaisten legendojen ja kummitustarinoiden kokoelmistaan. Hearn otti nimen Yakumo Koizumi (小泉八雲) saatuaan Japanin kansalaisuuden.


title: Lafcadio Hearn

text: Hearn syntyi Lefkadassa, Joonianmeren kreikkalaisella saarella. Hearnin isä Charles Bush Hearn oli kotoisin Offalyn kreivikuntasta, Irlannista ja äiti Rosa Antonia Cassimati Kytherasta, Joonianmeren saarelta. Charles Hearn palveli Ison-Britannian armeijassa sotilaslääkärinä, ja hänen asemapaikkansa oli Lefkadassa englantilaisten miehittäessä saaria. Lafcadion alkuperäinen ristimänimi oli Patricio Lefcadio Tessima Carlos Hearn.


title: Lafcadio Hearn

text: Ennen Lafcadion syntymää Hearnin isä oli uudelleensijoitettu Länsi-Intian saarille, jonne hän lähti ilman vaimoaan. Lafcadio muutti äitinsä kanssa isänsä sukulaisten luo Dubliniin parivuotiaana. Charles Hearn palasi Irlantiin lyhyelle visiitille 1853, mutta lähti pian Krimin sotaan. Palattuaan sodasta Charles Hearn sai tietää Lafcadion äidin lähteneen takaisin Kreikkaan ja hylänneen poikansa Sarah Holmes Brenanen, Lafcadion isotädin, huomaan. Charles purki avioliittonsa ja lähti Intiaan uuden vaimonsa kanssa ilman poikaansa. Raivostunut täti teki Lafcadion isästä perinnöttömän ja otti kuusivuotiaan Lafcadion hoiviinsa.


title: Lafcadio Hearn

text: Ennen kymmenettä ikävuottaan Lafcadio oli löytänyt tätinsä kirjastosta mytologiaa käsitteleviä kirjoja, joihin hän ihastui. Hearn lähetettiin sisäoppilaitoksiin Ranskan ja Englantiin. Teini-iässä hän loukkaantui pelikentällä ja menetti näön vasemmasta silmästään.


title: Lafcadio Hearn

text: 19-vuotiaana Hearn lähetettiin Yhdysvaltoihin, Cincinnatiin. Hän eli muutaman vuoden tilapäistöillä, kunnes pääsi toimittajaksi "Cincinnati Enquirer" -lehteen. Hearn kirjoitti niin mustien sekä muiden yhteiskunnan vähäosaisten elämästä kuin murhareportaasejakin. Asuessaan Cincinnattissa hän myös hioi ranskan kielen taitoaan ja käänsi ranskankielisiä novelleja englanniksi.


title: Lafcadio Hearn

text: Hearn sai potkut "Cincinnati Enquirer" -lehdestä aiheutettuaan skandaalin asumalla mulatti Alethea Foleyn kanssa, johon hän oli tutustunut asuessaan täyshoitolassa, jossa Foley toimi keittiöapulaisena. Pian "Cincinnati Commercial" -lehti palkkasi Hearnin. Erottuaan Foleysta Hearn muutti New Orleansiin 1877. New Orleansissa Hearn raportoi "Cincinnati Commercialille" Louisianan politiikasta, mutta siirtyi sitten kirjoittamaan "Times Democrat" -lehdelle. Hearn keräsi monikulttuurisen kaupungin asukkaiden tarinoita, sananlaskuja ja satuja ja käytti niitä sekä lehtijutuissaan että kirjoissaan.


title: Lafcadio Hearn

text: Vuosina 1887–1889 Hearn asui Länsi-Intian saarilla ja kirjoitti "Harper's Magazine" -lehteen.


title: Lafcadio Hearn

text: Syksyllä 1889 "Harper's Magazine" lähetti Hearnin Japaniin kirjoittamaan matkakuvauksia. Hearn saapui Jokohamaan 4. huhtikuuta 1890. Hearn erosi pian Harper'sin palveluksesta ja ryhtyi englannin opettajaksi Izumossa, jossa tapasi Setsu Koizumin. Hearn avioitui Koizumin kanssa 1891. Liitosta syntyi neljä lasta.


title: Lafcadio Hearn

text: Hearn jatkoi kirjoittamista "The Atlantic Monthly" -lehdelle. Vuonna 1891 Hearn siirtyi opettamaan Kumamotoon, jossa hän viipyi kolme vuotta. 1895 (tai 1896) hän antoi adoptoida itsensä vaimonsa sukuun hankkiakseen Japanin kansalaisuuden. Samana vuonna hän aloitti englantilaisen filologian professorina Tokion yliopistossa, jossa hän opetti vuoteen 1903 asti.


title: Lafcadio Hearn

text: Hearn ehti kirjoittaa 11 kirjaa Japanista ennen kuin kuoli sydänkohtaukseen syyskuussa 1904.


title: Puerto Princesan kansallispuisto

text: Puerto Princesan kansallispuisto sijaitsee noin 50 km pohjoiseen Puerto Princesan kaupungista, Palawanin saarella Filippiineillä. Puerto Princesan kaupunginhallinto on hoitanut aluetta vuodesta 1992 ja se liitettiin UNESCOn maailmanperintölistalle vuonna 1999.


title: Puerto Princesan kansallispuisto

text: Kooltaan kansallispuisto on noin 5 800 hehtaaria. Maasto on kalkkikivikarstimaata ja maan alla kulkee maanalainen joki.. Maanalainen joki virtaa suoraan Etelä-Kiinan mereen. Joen muodostamassa käytävässä on tippukivipuikkoja ja -pylväitä. Osaan jokea vaikuttaa vuorovesi.


title: Puerto Princesan kansallispuisto

text: Alue on myös tärkeä suojelukohde biodiversiteettinsä takia. Alueella on täysi niin sanottu vuorilta-mereen ekosysteemi ja lisäksi alueelta löytyvät yhdet Aasian tärkeimmistä metsistä.


title: Kaivotalo

text: Kaivotalo on Pauli Salomaan suunnittelema vuonna 1955 valmistunut liikerakennus Helsingin Kluuvissa. Se sijaitsee Kaivokatu 10:ssä Helsingin keskeisimmällä paikalla vastapäätä Helsingin päärautatieasemaa, naapureinaan nk. Makkaratalo ja Kalevan talo. Rakennus on välittömässä yhteydessä Rautatientorin metroasemaan ja Asematunneliin. Katutasolla rakennuksen läpi kulkee leveä jalankulkukäytävä Kaivokadulta korttelin keskellä sijaitsevalle aukiolle, "Kaivopihalle", josta edelleen johtaa portaikko hieman ylempänä, Mannerheimintien varressa Vanhan ja Uuden Ylioppilastalon välissä sijaitsevalle "Ylioppilasaukiolle".


title: Kaivotalo

text: Helsingin yliopiston ylioppilaskunta sai tontin haltuunsa vuonna 1938 Rautatiehallitukselta. Tulevasta rakennuksesta järjestettiin suunnittelukilpailu, jonka voittaneen ehdotuksen mukaan Vanha Ylioppilastalo olisi pitänyt purkaa sen tieltä. Vuonna 1939 alkanut toinen maailmansota pysäytti rakennushankkeen. Sodan päätyttyä "Vanhan" purkamisesta oli päätetty luopua ja Kaivokadun varrelle nousi 1950-luvun modernia arkkitehtuuria edustava liikerakennus. Sen julkisivua hallitsevat nauhamaiset ikkunarivit ja vaalea väritys, poiketen runsaat kymmenen vuotta myöhemmin valmistuneen naapurin, Makkaratalon massiivisesta tummasävyisestä klinkkeripinnasta. Kaivotalon ulkonäöstä, vaikka se sijaitsee näkyvällä paikalla, ei ole käyty niin kiivasta keskustelua kuin Makkaratalosta.


title: Kaivotalo

text: Vuonna 1981 rakennettiin Kosti Kurosen rakennuksen sisäpihalle suunnittelema Kaivopiha jalankulkuyhteyksineen ja liikkeineen.


title: Wendell Wyatt

text: Wendell Wyatt (15. kesäkuuta 1917 – 28. tammikuuta 2009) oli yhdysvaltalainen lakimies ja republikaanisen puolueen poliitikko. Hän istui vuosina 1964–1975 Yhdysvaltain edustajainhuoneen jäsenenä Oregonin ensimmäisestä vaalipiiristä.


title: Wendell Wyatt

text: Wyatt syntyi Eugenessa, Oregonissa, ja muutti perheineen Portlandiin, jossa hän valmistui Jefferson High Schoolista vuonna 1935. Valmistuttuaan Oregonin yliopistosta 1941 hän palveli vuosina 1942–1946 Yhdysvaltain merijalkaväessä.


title: Wendell Wyatt

text: Wyatt tuli valituksi kongressiin alun perin erikoisäänestyksellä, joka järjestettiin A. Walter Norbladin kuoleman johdosta. Wyatt ei asettunut uudelleen ehdolle enää vuoden 1974 vaaleissa, vaan aloitti vuonna 1975 työt Schwabe, Williamson & Wyatt -lakifirmalle. Hän jäi sittemmin eläkkeelle ja kuoli Portlandissa 91-vuotiaana.


title: Raja’ al-Sani’

text: Raja’ al-Sani’, myös Rajaa Alsanea ja Rajaa Al-Sanea, (; s. 1982) on saudiarabialainen bestseller-kirjailija, jonka esikois- ja toistaiseksi ainoa teos on "Banat Al-Riyadh" (2005; suomennettu nimellä "Riadin tytöt" 2008). Teos on ravisuttanut saudiarabialaista yhteiskuntaa ja herättänyt kiinnostusta ympäri maailmaa. Se on myös auttanut arabialaista kirjallisuutta uudistumaan ja nousemaan uuteen arvoonsa.


title: Raja’ al-Sani’

text: Raja’ al-Sani’ on kertonut aloittaneensa kirjoittamisen 18-vuotiaana. Hänen pyrkimyksenään on jo tuolloin ollut saada oma kirja vielä joskus julkaistuksi. Hän tulee vapaamielisestä perheestä, joka on tukenut ja rohkaissut häntä ilmaisemaan itseään kirjoittamalla. Vaikka kaikki naiset al-Sani’n perheestä eivät käytäkään huntua, hän pukeutuu siihen, koska hän haluaa kertoa uskonnollisesta vakaumuksestaan ja kokee sen osaksi islamilaista identiteettiään. Hänen isänsä, joka työskenteli Kuwaitissa ministeriössä, kuoli al-Sani’n ollessa kahdeksanvuotias. Al-Sani’n äiti kasvatti hänet ja viisi vanhempaa sisarusta Riadissa. Tällä hetkellä Raja’ al-Sani’ opiskelee hammaslääketiedettä Chicagossa, Yhdysvalloissa. Hänen sisaruksensa ovat kouluttautuneet lääkäreiksi tai hammaslääkäreiksi. Al-Sani’ toteaa kuitenkin haluavansa myöhemmin palata Saudi-Arabiaan. Hän kokee velvollisuudekseen auttaa saamaan muutoksia aikaan saudiarabialaisessa yhteiskunnassa.. Kirjailijana al-Sani’a on kuvattu nokkelaksi sanansaattajaksi, joka purkaa stereotypioita ja tuo esille kulttuurista monimuotoisuutta raikkaasti ja viihdyttävästi.


title: Raja’ al-Sani’

text: Raja’ al-Sani’n esikoisteos "Banat Al-Riyadh" ilmestyi arabiankielisenä Libanonissa vuonna 2005. Suomeksi sen julkaisi vuonna 2008 Atena, ja suomentajana oli Sampsa Peltonen. Al-Sani’ julkaisi teoksensa aluksi Libanonissa, koska hän uskoi, että Saudi-Arabian viestintäministeriö ei hyväksyisi yhteiskuntakriittistä kirjaa. Vähitellen kirja levisi englanninkielisenä painoksena Saudi-Arabian pimeille markkinoille ja Internetiin. Alun perin kielletty kirja sallittiin lopulta julkaistavaksi myös Saudi-Arabiassa. Vuoden 2008 elokuussa kirjaa oli myyty kymmeniä tuhansia kappaleita


title: Raja’ al-Sani’

text: Riadin tyttöjä on kuvailtu arabialaiseksi versioksi amerikkalaisesta Sinkkuelämää-tv-sarjasta. Kirja kertoo neljän saudiarabialaisen ystävättären elämästä. Kirjan kehyskertomus liittyy blogiin, jota kertoja kirjoittaa sähköpostiviestien muodossa ystävättäristään. Samalla kertoja kommentoi lukijoiden lähettämiä sähköpostiviestejä. Shoppailu, juoruilu, ulkonäköpaineet ja ihmissuhdehuolet liittyvät ystävysten elämään siinä missä kenen tahansa länsimaisen nuoren naisen. Kertomus etenee vuorotellen päähenkilöstä toiseen. Kukin nuorista naisista etenee elämässä pitkin omaa tietään, erilaiset arvot ja normit ohjaavat heidän valintojaan. Kaikkia kuitenkin yhdistää rakkauden kaipuu ja saudiarabialaisen yhteiskunnan asettamat rajoitteet. Mattila kuvaa Riadin tytöt -kirjaa saudiarabialaisittain hyvin feministiseksi. Kirjan kertoja viittaa länsimaiseen vapauteen ja naisten oikeuksiin monessa kohtaa. Samalla kuitenkin hän lainaa katkelmia muslimien pyhästä Koraanista ja ylistää Allahia. Raja’ al-Sani’n tavoitteena ei olekaan tuoda Manhattania Riadiin, vaan pitää omasta kulttuurista ja perinteistä kiinni.


title: Raja’ al-Sani’

text: Eroja länsimaisen ja arabikulttuurin välillä ei kuitenkaan jätetä piiloon, vaan ne tuodaan rohkeasti esille. Erityisesti al-Sani’ nostaa esille eron länsimaiden yksilöllisyyttä ihannoivan kulttuurin ja arabimaiden yhteisöllisyyttä korostavan kulttuurin välillä. Saudikulttuurissa kehitys vaatii ensisijaisesti perheen ja suvun muutoshalukkuutta, kun länsimaissa muutos voi alkaa yksilöstä. Riadin tytöt on kaikessa yhteiskuntakriittisyydessään kuitenkin lopulta melko keveä kirja, eikä se yritä olla mitään muuta. Kirjan suomentaja Sampsa Peltonen kokee kuitenkin kirjan arkipäiväisyyden juuri sen vahvuudeksi. Peltosen mukaan al-Sani’n romaanin myötä ihmiset huomaavat, että arkipäivästä puhuminen on aivan yhtä arvokasta kirjallisuutta kuin perinteiset Lähi-idän satutarinat, jotka liikkuvat suurimmaksi osaksi mielikuvitusmaailmoissa. Arkiseen tarkasteluun al-Sani’ on piilottanut piikikkäitä kommentteja naisten heikosta asemasta ja traditioiden mukanaan tuomasta painolastista.


title: Raja’ al-Sani’

text: "Riadin tytöt" on vuoteen 2008 mennessä käännetty 23 kielelle. Romaania kirjoittaessaan al-Sani’ ei ajatellut rikkovansa sääntöjä tai olevansa kapinallinen, vaikka hän tiesi ettei kukaan ollut samalla tavalla paljastavasti kirjoittanut normaalista elämästä Saudi-Arabiassa. The Sunday Timesin haastattelussa hän kertoo, kuinka hän vain halusi kuvata ihmisiä ympärillään ja pohtia, miten perinteet koskettavat heidän elämäänsä.


title: Raja’ al-Sani’

text: Romaanin julkaisun jälkeen nuoret saudiarabialaiset naiset ovat ottaneet al-Sani’n esikuvakseen ja hänen kauttaan ovat löytyneet kasvot modernille, saudiarabialaiselle oikeuksiaan puolustavalle sinkkunaiselle. Riadin tyttöjen ilmestymisen jälkeen al-Sani’ saattoi päivittäin saada jopa tuhat sähköpostia lukijoiltaan. Hän on saanut niin tappouhkauksia konservatiiviselta väestöltä kuin kiitosta ja kunnioitustakin, mutta myös avunpyyntöjä naisilta, jotka ovat kokeneet al-Sani’n kertovan kirjassaan juuri heidän elämästään tavalla tai toisella.


title: Raja’ al-Sani’

text: Sampsa Peltonen pitää kirjan suurimpana ansiona mielenkiintoa ja yleistä lukuintoa, jota se herätti Lähi-idässä. Hän toteaa, että koulutetutkaan ihmiset eivät yleensä arabimaissa lue proosaa, sillä se ei kuulu sikäläiseen kulttuuriin. Kuitenkin paljon keskustelua herättäneen romaanin ilmestyminen on saanut yhä useammat uudet lukijat kirjallisuuden pariin. Al-Sani’ raivasi tilaa myös muille saudikirjailijoille. Teoksen ilmestymisen jälkeen Saudi-Arabiassa julkaistujen romaanien määrä kaksinkertaistui ja puolet kirjailijoista on naisia. Aiheiksi on myös rohkeammin uskallettu ottaa entisiä tabuja: seksi, lesbous ja šiiamuslimien eristäminen. "Riadin tytöt" on avannut myös länsimaalaisten silmiä. Peltonen kuvailee, että Euroopassa ja Amerikassa on totuttu hyvin erilaiseen kirjallisuuteen Lähi-idästä puhuttaessa. Mukajournalistisissa kertomuksissa käsitellään ikäviä naiskohtaloita ja Lähi-idän ihmiset kutistetaan ongelmakimpuiksi.


title: Raja’ al-Sani’

text: "Riadin tytöissä" korostuu voimakas intertekstuaalisuus. Lukujen alussa al-Sani’ nostaa esille arabialaisia runoilijoita viittaamalla heidän runoihinsa, sekä vanhoihin arabialaisiin sananlaskuihin, aforismeihin ja Koraanin säkeisiin. Tällä tavalla al-Sani’ liittää oman teoksensa arabialaisen kirjallisuuden kehyksiin, osaksi laajempaa kulttuurista vyyhteä.


title: Raja’ al-Sani’

text: Ennen al-Sani’a on arabialaisesta kirjallisuudesta noussut kansainväliseen julkisuuteen Naguib Mahfouz. Egyptiläinen Mahfouz on voittanut ainoana arabialaisena Nobelin kirjallisuuspalkinnon vuonna 1988. Pitkään arabialaisen kirjallisuuden läpimurto pysyi kuitenkin saavuttamattomissa, mutta nyt arabialaisen kirjallisuuden julkaiseminen englanniksi on saanut aivan uudet mittasuhteet. Satoja arabialaisia julkaisijoita esiteltiin London Book Fair -näyttelyssä, joka järjestettiin Lontoossa 14.-16.4.2008. London Book Fair esitteli myös kaksi kunnianhimoista uutta projektia Arabiemiraateissa teosten kääntämiseksi arabian kielelle. Kiinnostusta arabialaiseen kirjallisuuteen on Raja’ al-Sani’n lisäksi herättänyt myös egyptiläinen kirjailija Alaa al-Aswany. Hänen toinen romaaninsa The Yacoubian Building (2002) on ollut suuri menestys arabimaailmassa ja sitä on käännetty 17 kielelle.


title: Abdullah al-Qasimi

text: Abdullah al-Qasimi (arabiaksi عبدالله القصيمي, s. 1907 al-Qasim, Saudi Arabia – k. 1996 Libanon) oli saudiarabialainen intellektuelli ja skeptikko. Hän oli aikoinaan eniten ristiriitoja herättäneitä ja merkittävimpiä arabi-intellektuelleja, mikä johtui hänen kääntymisestään islamilaisesta fundamentalistista ja wahhabismin kannattajasta ateistiksi. Hän joutui salamurhayrityksen kohteeksi kaksi kertaa, Libanonissa ja Egyptissä. Hän kuoli syöpään.


title: Hamza Šahhata

text: Hamza Šahhata (s. 1908 Mekka, Hijaz, Saudi-Arabia – k. 1972) oli saudiarabialainen runoilija ja ajattelija.


title: Hamza Šahhata

text: Šahhata oli Jeddassa lapsuutensa viettänyt uranuurtaja, joka oli johtavia hahmoja 1900-luvun alkupuolella Hijazin kulttuurin heräämisessä. Toisen hijazilaisen runoilija Muhammad Hasan Awwadin ohella hän oli ensimmäisiä nykyaikaisia arabirunoilijoita. Hänet tunnetaan myös filosofisista teoksistaan, jotka käsittelevät eettisiä ja vapautta puolustavia aiheita, ja hänet tunnetaan taitavana kielenkäyttäjänä. Hän sai vaikutteita arabi-amerikkalaisesta kirjallisuudesta ja muun muassa Khalil Gibranilta.


title: Stasanor

text: Stasanor (, 300-luku eaa.) oli kreikkalainen sotilas joka palveli Aleksanteri Suurta. Hän oli kotoisin Kyproksen Soloista ja luultavasti Soloin hallitsijasuvun jäsen.


title: Stasanor

text: Stasanor kuului Aleksanteri Suuren lähipiiriin ("hetairoi") vuodesta 332/331 eaa. alkaen. Stasanor sai tehtäväkseen vangita Arian kapinaan nousseen satraapin Arsakeen vuonna 328 eaa. Stasanor toi kapinallisen Aleksanterille kahleissa ja hänet nimitettiin Arian uudeksi satraapiksi. Myöhemmin Aleksanteri antoi Stasanorin hallitavaksi myös Drangianan. Kun Aleksanteri oli palaamasta Intian sotaretkeltään Stasanor saapui häntä vastaan Karmaniaan mukanaan suuri määrä kameleja ja muita kuormaeläimiä. Stasanor palasi maakuntaansa, mutta saapui taas Aleksanterin luokse tämän ollessa Susassa. Tällä kertaa Stasanorilla oli mukanaan persialaisia sotilaita, joita oli koulutettu Aleksanterin määräysten mukaan. Stasanor oli mukana Medeios Larissalaisen järjestämissä juhlissa, joiden jälkeen Aleksanteri sairastui ja myöhemmin menehtyi. Diadokit päättivät Babylonissa että Stasanor saisi jatkaa Arian ja Drangianan satraappina. Triparadisoksessa vuonna 321 eaa. Stasanor nimitettiin tärkeämmän Baktrian ja Sogdianan satraapiksi.


title: Stasanor

text: Antigonos I:n ja Eumeneen välisessä sodassa Stasanor tuki ilmeisesti Eumenesta, mutta ei itse lähtenyt sotaan vaan lähetti ainoastaan joukkoja joita johti Stasandros. Vuoden 317 eaa. jälkeen Stasanorista ei tiedetä mitään. Seleukos I valtasi Baktrian vuonna 305 eaa., joko Stasanorilta tai tämän seuraajalta.


title: Ipswich Town FC

text: Ipswich Town Football Club on jalkapalloseura Ipswichin kaupungista Suffolkista, Englannista. Seura pelaa Mestaruussarjassa pelattuaan Valioliigassa viimeksi kaudella 2001–2002.


title: Ipswich Town FC

text: Ipswich Town perustettiin jo vuonna 1878, mutta ammattilaisseura siitä tuli vasta vuonna 1936. Kahta vuotta myöhemmin se hyväksyttiin Englannin liigaan. Portman Roadilla kotiottelunsa pelaava Ipswich on Suffolkin ainoa ammattilaisseura ja sen paikallisvastustaja on norfolkilainen Norwich City, jonka kanssa se on otellut "East-Anglian derbyssä" vuodesta 1902 alkaen kaikkiaan 134 kertaa.


title: Ipswich Town FC

text: Ipswich Town on voittanut Englannin liigan mestaruuden kaudella 1961–1962 sekä sijoittunut toiseksi kausilla 1980–1981 ja 1981–1982. FA Cupin Ipswich voitti kaudella 1977–1978 sekä pelasi välierissä vuosina 1975 ja 1981. UEFA Cupin mestaruuden seura voitti kaudella 1980–1981.


title: Ipswich Town FC

text: Ipswich on voittanut vanhan kakkosdivisioonan (toiseksi korkein sarjataso) kausilla 1960–1961, 1967–1968 ja 1991–1992 sekä vastaavan sarjatason (tuolloin nimeltään ykkösdivisioona) play off -finaalin keväällä 2000. Liigacupin välierissä seura on pelannut vuosina 1982, 1985 ja 2001.


title: Ipswich Town FC

text: Ipswich A.F.C perustettiin lokakuussa 1878. Seura yhdistyi vuonna 1888 Ipswich Rugby Club nimisen seuran kanssa ja uudeksi seuran nimeksi valittiin Ipswich Town FC. Ipswich Town liittyi Englannin jalkapalloliigaan vasta vuonna 1938. Tähän asti seura oli pelannut pelkästään amatöörisarjoissa. Englannin jalkapalloilun toiseksi korkeimmalle sarjatasolle 2. divisioonaan Ipswich Town nousi ensimmäistä kertaa kaudella 1953–1954. Ipswich putosi kuitenkin välittömästi takaisin alemmalle sarjatasolle kauden päätteeksi.


title: Ipswich Town FC

text: Vuonna 1955 Ipswichin manageriksi valittiin Alf Ramsey. Hänen johdollaan Ipswich nousi uudelleen 2. divisioonaan kaudella 1956–1957 ja vakiinnutti paikkansa 2. divisioonassa. Kaudella 1960–1961 Ipswich Town voitti 2. divisioonan ja nousi ensimmäistä kertaa historiansa aikana Englannin korkeimmalle sarjatasolle 1. divisioonaan. Ensimmäinen kausi 1. divisioonassa eteni erinomaisesti manageri Ramseyn johdolla. Ipswich voitti 1. divisioonan mestaruuden kolmen pisteen erolla Burnleyhin. Alf Ramseyn aikakausi Ipswichin managerina päättyi vuonna 1963. Ramsey siirtyi Englannin maajoukkueen manageriksi ja johti Englannin maailmanmestaruuteen vuoden 1966 maailmanmestaruuskilpailuissa. Ramseyn lähdön jälkeen Ipswichin otteet heikkenivät ja joukkue putosi 2. divisioonaan vuonna 1964.


title: Ipswich Town FC

text: Ipswich onnistui nousemaan takaisin 1. divisioonaan manageri Bill McGarryn johdolla kauden 1967–1968 päätteeksi. McGarry siirtyi kuitenkin tammikuussa 1969 Wolverhampton Wanderersin manageriksi. Ipswichin uudeksi manageriksi nimitettiin Bobby Robson. Robsonin johdolla Ipswich sijoittui kaudella 1972–1973 neljänneksi Englannin 1. divisioonassa ja saavutti paikan UEFA Cupiin. Vuonna 1978 Ipswich voitti FA-cupin loppuottelussa Arsenalin ja voitti toistaiseksi seuran ainoan kerran FA-cupin. Kaudella 1980–1981 Ipswich voitti UEFA-cupin. Bobby Robsonin menestyksekäs aikakausi päättyi vuonna 1982. Robson siirtyi Englannin maajoukkueen manageriksi. Robsonin lähdön jälkeen Ipswich onnistui säilyttämään sarjapaikkansa monen kauden ajan. Vasta kauden 1985–1986 päätteeksi Ipswich putosi 2. divisionaan.


title: Ipswich Town FC

text: Ipswich nousi uudelleen Englannin korkeimmalle sarjatasolle vasta perustettuun Valioliigaan kaudeksi 1992–1993. Valioliigasta Ipswich putosi jälleen kauden 1994-1995 päätteeksi uuden managerinsa George Burleyn johdolla jäätyään viimeiselle sijalle Valioliigassa. Burley jatkoi kuitenkin Ipswichin managerina ja nosti kauden 1999-2000 päätteksi Ipswichin jälleen 1. divisioonasta Valioliigaan. Kausi 2000-2001 sujui hyvin Valioliigassa ja Ipswich sijoittui kauden päätteeksi viidenneksi saavuttaen paikan UEFA-cupiin. Erinomaisten tulosten johdosta Ipswichin manageri George Burley valittiin Valioliigan vuoden manageriksi. Seuraava kausi 2001-2002 oli kuitenkin seuran kannalta katastrofi, sillä seura putosi jälleen Valioliigasta.


title: Reino Mantere

text: Reino Rafael Mantere (24. toukokuuta 1909 Tampere – ?) oli suomalainen Tampereella asunut kirjailija, joka vietti lapsuutensa Viinikan kaupunginosassa. Hän oli taksinkuljettaja ja työskenteli myöhemmin kuorma-auton- ja bussinkuljettajana. Mantere kuului jäsenenä 1950-luvun alussa Tampereen kaupunginkirjaston johtajan Mikko Mäkelän johdolla kokoontuneeseen Mäkelän piiriin.


title: Dm3 ja Dm4

text: Dm3 ja Dm4 olivat Valtionrautateiden käytössä olleita dieselmoottorijunia. Vaunuja tilattiin kymmenen kappaletta molempia sarjoja vuonna 1949. Vaunut valmisti Valmet vuosina 1952–1953. Myöhemmin Dm4-vaunuja tilattiin vielä neljä kappaletta lisää, ja ne valmistuivat vuonna 1954. Kaikki vaunut on sittemmin romutettu.


title: Dm3 ja Dm4

text: Dm4-vaunuissa oli moottori vaunun molemmissa päissä, Dm3-sarjassa toisen pään moottorin tilalla oli matkatavaraosasto. Vuosina 1956–1959 kaikki Dm3-sarjan vaunut muunnettiin Dm4-sarjan vaunuiksi lisäämällä niihin moottori matkatavaraosaston tilalle. Vaunu 1607 tuhoutui Kuurilan junaturmassa vuonna 1957.


title: Viljo Paula

text: Frans Vilhelm Palin, kirjailijanimeltään Viljo Paula (s. 17. syyskuuta 1901 Tampere) oli suomalainen Tampereella asunut kirjailija. Paula kuului jäsenenä 1950-luvun alussa Tampereen kaupunginkirjaston johtajan Mikko Mäkelän johdolla kokoontuneeseen Mäkelän piiriin.


title: Viljo Paula

text: Kivenhakkaajana ja kaivosmiehenä työskennellyt Paula oli myös mallina kuvanveistäjä Väinö Rikhard Rautalinin vuonna 1934 valmistuneelle "Tampere"-veistokselle.


title: Visavuori

text: Visavuori on kuvanveistäjä Emil Wikströmin entinen taiteilijakoti ja ateljee, joka sijaitsee Vanajaveden etelärannalla Sääksmäen Tarttilassa Valkeakoskella.


title: Visavuori

text:
Wikström rakennutti ateljeensa vuosina 1893–1912. Aluksi paikalla oli vuosina 1893–1894 rakennettu karjalaistyylinen hirsirakennus, joka oli koko Suomen ensimmäinen erämaa-ateljee. Tässä rakennuksessa ateljee- ja asuintilat olivat samassa yhteydessä, mutta rakennus tuhoutui perustuksiaan myöten tulipalossa vuonna 1896, joten Wikström rakennutti tämän jälkeen erilliset asuin- ja ateljeerakennukset.
Näistä ensimmäisenä valmistui kansallisromanttinen asuinrakennus vuonna 1902 ja vuosi sen jälkeen keskieurooppalaista rakennustyyliä edustava ateljee. Ateljeen yhteyteen Wikström suunnitteli myös tähtitornin ja Suomen ensimmäisen pronssivalimon. Wikström oli ensimmäinen suomalainen, joka oppi salaisena pidetyn pronssivalun taidon, ja hänen kauttaan saman taidon oppivat myös muut suomalaiset taidevalajat. Vuonna 1912 Wikström rakennutti ateljeeseensa laajennusosan, jonka yhteyteen valmistuivat myös talvipuutarha sekä urkuparvi Wikströmin veljen rakentamille uruille.


title: Visavuori

text: Visavuoren rakennukset ovat säilyneet 1900-luvun alun asussa, ja asuinrakennuksessa on myös alkuperäinen irtaimisto jäljellä. Suuri osa huonekaluista on ostettu Pariisista. Visavuori on vuodesta 1967 lähtien ollut yleisölle avoin museo, jonka omistaa vuonna 1966 perustettu Visavuoren museosäätiö.


title: Visavuori

text: Visavuoren alueella on myös Emil Wikströmin tyttärenpojan pilapiirtäjä Kari Suomalaisen tuotantoa esittelevä Kari-paviljonki, joka valmistui vuonna 1990 Emil Wikströmin entisen kasvihuoneen paikalle. Kari Suomalainen lahjoitti vuonna 1988 koko elämäntuotantonsa (yli 8 000 pilapiirrosta ja lisäksi maalauksia ja muita piirroksia) Visavuoren museosäätiölle.


title: Pitkäjärvi (Rautjärvi)

text: Pitkäjärvi on kyläkokonaisuus nykyisessä Rautjärven kunnassa, käsittäen Innasennurkan ja Kaljusenkylän kyläalueet entisen Simpeleen kunnan alueelta. Kylien alueella on n. 300 asukasta.


title: Pitkäjärvi (Rautjärvi)

text: Pitkäjärvi sijaitsee Rautjärven pohjoisosassa noin kuusi kilometriä kunnan keskustaajaman Simpeleen luoteispuolella.


title: Pitkäjärvi (Rautjärvi)

text: Kylässä on useita pieniä järviä ja lampia. Pitkäjärven koulu on lakkautettu ja se toimii nykyisin Pitkäjärven toimintakeskuksena. Toimintakeskus on Innasennurkan-Kaljusenkylän ("In-Ka") kyläyhdistys ry:n omistuksessa. Kylän keskustan lisäksi asutusta on Innasennurkassa.


title: Pitkäjärvi (Rautjärvi)

text: Pitkäjärvellä asuu paljon yrittäjiä. Keskellä Pitkäjärveä on laavu-lato sekä lintutorni.


title: Nautsijoki

text: Nautsijoki () on Luoteis-Venäjällä Murmanskin alueen Petsamon piirissä sijaitseva joki. Se saa alkunsa Ala-Nautsijärvestä (153 m mpy., 68°50’N, 29°00’E) ja laskee Venäjän ja Norjan rajalla Paatsjokeen, joka virtaa edelleen Barentsinmereen. Venäjän vesistörekisterin mukaan joen pituus on 32 kilometriä ja valuma-alueen laajuus 539 neliökilometriä.


title: Nautsijoki

text: Joen alue kuului Suomeen (Petsamoon) ennen Pariisin rauhaa 1947. Lähellä joen suuta sijaitsi Suomen aikana Nautsin kylä.


title: Kari E. Turunen

text: Kari E. Turunen (s. 1948) on suomalainen filosofi ja tietokirjailija, joka on toiminut Kuopion yliopiston määräaikaisena filosofian apulaisprofessorina. Turunen on Reijo Wileniuksen oppilaita ja oppiarvoltaan yhteiskuntatieteiden tohtori. Hänellä on myös dosentuuri Jyväskylän yliopiston yhteiskuntatieteellisen tiedekunnan filosofian laitoksella. Hän on erikoistunut kasvatusfilosofiaan. Turunen on keskittynyt erityisesti myöhäisemmässä tuotannossaan myös filosofiseen antropologiaan ja filosofiseen psykologiaan. Hän on tuotannossaan painottanut ihmistuntemuksessa psykodynaamisen ajattelun ja -ymmärtämisen tärkeyttä. Muutoin hän edustaa läheisesti suomalaista Erik Ahlmanista ja Sven Krohnista lähtenyttä filosofisen ihmistutkimuksen linjaa, jossa huomioidaan ihminen kokonaisvaltaisesti ajattelevana, tuntevana ja tahtovana olentona. Turusen tuotannon erityisyys tässä tutkimusperinteessä on ns. henkisen ihmiskäsityksen yhdistäminen psykodynaamiseen käsitykseen ihmisen sielunelämästä, joka on melkein poikkeuksetta unohdettu filosofisessa antropologiassa. Turunen on myös esitellyt tietoteoriassaan uudenlaisen, 'hahmollisen käsitteenmuodostuksen' idean.


title: Kari E. Turunen

text: Turunen on kirjoittanut useita kansantajuisia filosofisia teoksia, jotka ovat käsitelleet erityisesti ihmisen olemusta ja arvoja. Hän on ollut myös ahkera kolumnisti (muun muassa Kriittisen Korkeakoulun Katsaus-lehdessä). Hänen tuotannossaan ovat olleet esillä myös muut filosofian alueet, esimerkiksi tieto-oppi ja filosofinen psykologia hahmotettuna ihmisen elämänkulun näkökulmasta. Varhaistuotannossaan Turunen on ollut tietyssä yhteydessä Rudolf Steinerin edustamaan filosofiseen tuotantoon, mutta väitöskirjastaan lähtien hän on ottanut kriittistä ja arvioivaa etäisyyttä Steineriin kehittyen omintakeiseksi, useampia näkökulmia syntetisoivaksi ajattelijaksi. Myöhäisimmässä tuotannossaan Turunen on yhdistänyt psykodynaamista käsitteistöä kristinuskon tulkintaan.


title: Kalela

text: Kalela on taiteilija Akseli Gallen-Kallelan entinen erämaa-ateljee, joka sijaitsee Ruovedellä Näsijärven Isonselän rannalla noin kahdeksan kilometriä Ruoveden keskustasta itään. Gallen-Kallelan itse suunnittelema kelohonkarakennus rakennettiin 13 kirvesmiehen voimin vuosina 1894–1895. Rakennus on ulkomitoiltaan 18 × 18 metriä, ja sen harjakorkeus on 13 metriä. Gallen-Kallela asui Kalelassa perheineen vuosina 1895–1900, sitten kesällä 1905 ja viimeksi vuosina 1915–1921. Gallen-Kallela maalasi Kalelassa tärkeimmät "Kalevala"-aiheiset maalauksensa ja suunnitteli tekstiilit, huonekalut ja freskot vuoden 1900 Pariisin maailmannäyttelyn Suomen paviljonkiin.


title: Kalela

text: Kun Gallen-Kallela lähti Kalelasta syyskuussa 1921, rakennus jäi autioksi 15 vuoden ajaksi ja kärsi tällöin sekä luonnonvoimien että ihmisten aiheuttamia vaurioita. Gallen-Kallelan poika, taiteilija Jorma Gallen-Kallela, muutti perheineen Kalelaan kesällä 1937 ja käynnisti talossa korjaus- ja entisöintityöt, joiden ensimmäinen vaihe valmistui vuonna 1939. Jorma Gallen-Kallela kaatui talvisodan alkupäivinä Terijoella 1. joulukuuta 1939, mutta hänen aloittamaansa työtä jatkoivat hänen puolisonsa Pirkko Gallen-Kallela (1905–1999) ja myöhemmin tytär, sisustusarkkitehti Aivi Gallen-Kallela.


title: Kalela

text: Nykyisin kotimuseona toimiva Kalela on ollut yleisölle avoinna lähes joka vuosi vuodesta 1965 alkaen. Siellä järjestetään jokavuotisia vaihtuvia kesänäyttelyitä, joissa esitellään eri taiteilijoiden tuotantoa.


title: Emut

text: Emut ovat Australiasta peräisin olevia lentokyvyttömiä lintuja, jotka muodostavat heimon Dromaiidae ja sen ainoan suvun "Dromaius". Nykyisin emuista on elossa vain yksi laji, emu ("Dromaius novaehollandiae").


title: Emut

text: Mustapikkuemu ("Dromaius ater"), joka oli noin puolet emun koosta, alkoi kuolla sukupuuttoon 1800-luvulla, jolloin merimiehet metsästivät sitä ruoaksi. Viimeinen mustapikkuemu kuoli vuonna 1822 Pariisissa.


title: Emut

text: Pikkuemu ("Dromaius baudinianus") eli pääasiassa Adelaiden lähellä olevalla saarella, jonne nykyinen emu asettui 1920-luvulla. Pikkuemu kuoli sukupuuttoon noin vuonna 1827 metsästyksen ja tulipalojen takia.


title: Amandla (täsmennyssivu)

text: Amandla on xhosan- ja zulunkielinen ilmaus (). Amandla-nimisiä teoksia ovat muun muassa:


title: Jussi Kotkavirta

text: Jussi Kotkavirta (6. helmikuuta 1954 Lohja) on filosofian professori Jyväskylän yliopiston yhteiskuntatieteiden ja filosofian laitoksella. Hän on myös Joensuun yliopiston filosofian dosentti ja Helsingin yliopiston estetiikan dosentti.


title: Jussi Kotkavirta

text: Kotkavirran erikoisaloja ovat saksalainen idealismi, nykyfilosofia, psykoanalyysi ja estetiikka. Kotkavirta on ollut toimittamassa useita filosofian oppikirjoja.


title: IZArc

text:
IZArc pakkausohjelma joka toimii Windows-käyttöjärjestelmissä. Ohjelma tukee useita pakkausformaatteja kuten: 7-ZIP, A, ACE, ARC, ARJ, B64, BH, BIN, BZ2, BZA, C2D, CAB, CDI, CPIO, DEB, ENC, GCA, GZ, GZA,
HA, IMG, ISO, JAR, HA, LIB, LZH, MDF, MBF, MIM, NRG, PAK, PDI, PK3, RAR, RPM, TAR, TAZ, TBZ, TGZ, TZ, UUE, WAR, XXE, YZ1, Z, ZIP ja ZOO.


title: IZArc

text: Ohjelmasta on tehty myös versio IZArc2Go, jonka voi asentaa USB-tikulle.IZArc on käännetty useille eri kielille, myös suomeksi.


title: Päätöslauselma

text: Päätöslauselma eli resoluutio on yleensä kirjallinen julkilausuma, jonka päättää ja julkaisee jonkin organisaation päättävä taho. Päätöslauselman sisältö voi koskea organisaatiosta riippuen mitä tahansa.


title: Päätöslauselma

text: Useimmiten päätöslauselmat ovat kansainvälisten järjestöjen tai niiden toimielinten antamia. Esimerkkeinä mm. Yhdistyneet kansakunnat ja Euroopan parlamentti. Tällainen päätöslauselma on yleensä järjestön tai sen toimielimen painokas suositus jonkin asiaintilan tai lainsäädännön saattamiseksi päätöslauselmassa esitettyyn muotoon.


title: Päätöslauselma

text: Myös yritysten johtoryhmät voivat laatia resoluutioita. Poliittisilla foorumeilla päätöslauselman on tarkoitus kuvata jonkin ongelman sisältö ja jonkin enemmistön ratkaisumalli siihen. Englannissa parlamentti voi julkistaa ei-sitovia resoluutioita asiakohdista, joista ei tehdä lakia tai asetusta. Yhdysvalloissa esimerkiksi perustuslain muutokset ja sodanjulistukset on julkaistu resoluutioina.


Amandla! A Revolution in Four-Part Harmony on vuonna 2002 valmistunut dokumentti, joka käsittelee Etelä-Afrikan apartheidia vastustaneen kansanliikkeen musiikkia. Dokumentin nimi tulee xhosan- ja zulunkielen sanasta "amandla", joka tarkoittaa valtaa.


title: Amandla! A Revolution in Four-Part Harmony

text: Elokuva käsittelee kronologisesti Etelä-Afrikan vapaustaistelua ja kertoo miten musiikkia käytettiin sen välineenä. Se sisältää historiallista arkistomateriaalia sekä muusikoiden, vapaustaistelijoiden ja muun muassa apartheidhallinnon poliisijoukkojen jäsenten haastatteluja.


text: Dokumentti voitti yhden Emmy-palkinnon ja lukuisia muita palkintoja eri elokuvafestivaaleilta ja -kilpailuista.


title: Bhimbetka

text: Bhimbetka on arkeologinen alue Intiassa, Madhya Pradeshin osavaltiossa. Se sijaitsee 45 kilometriä Bhopalista lounaaseen Vindhyavuorilla. Seitsemän kukkulan alueella on yli 500 hiekkakivistä kalliosuojaa, joihin on tehty kalliomaalauksia.


title: Bhimbetka

text: Vuonna 2003 UNESCOn maailmanperintökohteeksi hyväksytty alue muodostuu viidestä erillisestä maalausrykelmästä. Nämä edustavat kalliomaalausperinteitä mesoliittiselta kaudelta historialliselle ajalle. Lisäksi Bhimbetkassa on havaittu asutuksen jälkiä jo paleoliittiselta kaudelta. Varhaisimmat jäljet asutuksesta on luultavasti myöhäisestä Acheulin kulttuurista noin 100 000 vuotta eaa.


title: Bhimbetka

text: Intialainen arkeologi V. S. Wakankar löysi Bhimbetkan vahingossa vuonna 1958 (tai vuonna 1957). Hän oli matkalla Bhopaliin junalla, kun hän huomasi samantapaisia kivimuodostelmia kuin Ranskassa ja Espanjassa. Myöhemmin samana vuonna Wakankar saapui alueelle arkeologiryhmän kanssa ja he löysivät esihistorialliset kalliosuojat. Ensimmäiset maininnat alueesta ovat tosin jo vuodelta 1888, jolloin sen kerrottiin olevan buddhalainen kohde


title: Bhimbetka

text: Löytämisen jälkeen alueella on tehty monia kaivauksia. Vuonna 1972 Bhimbetkaan tehtiin laajamittainen ja systemaattinen tutkimus, josta on edelleen peräisin yksittäisten kallioiden nimeäminen arabialaisin numeroin. Kaivauksista on löydetty jatkuva kivikautinen kulttuuri Acheulin kulttuurista myöhäismesoliittiselle kaudelle. Kalliosuojista on kaivettu myös yhdet maailman vanhimmista kivimuureista ja -lattioista.


title: Bhimbetka

text: Bhimbetkan kalliomaalaukset on tehty pääosin punaisella ja valkoisella värillä. Keltaista ja vihreää väriä löytyy muutamasta piirroksesta, mutta nämä värit eivät olleet ilmeisesti niin kestäviä, sillä näillä värjätyt kohteet ovat huomattavasti haaleampia. Maalaukset on luultavasti tehty risuista tehdyillä siveltimillä ja väriaine on saatu magnesiumista, punaisesta hiekkakivestä, puuhiilestä, kasviuutteista ja hematiitista.


title: Bhimbetka

text: Maalaukset esittävät aluetta ympäröivän tiheän metsän eläimiä ja ihmisten jokapäiväistä elämää. Kuvissa on eläimiä, mytologisia hahmoja, kesytettyjä eläimiä, rattaita, vaunuja, muotoja, kuvioita, kirjoituksia, buddhalaisia symboleita sekä jopa tapahtumia, kuten taisteluita. Osa maalauksista koostuu vain muutamista kuvista, kun taas osassa niitä on jopa satoja. Kuvat vaihtelevat realistisista tyyliteltyihin ja kooltaan ne ovat noin viidestä senttimetristä lähes viisimetrisiin koko katon peittäviin eläinhahmoihin.


title: Bogointialainen puolustus

text:
Bogointialainen puolustus on shakkiavaus, joka alkaa tyypillisesti:
Avaus on nimetty kehittäjänsä Jefim Bogoljubovin mukaan. Kolmannella siirrollaan valkea välttää Nimzo-intialaisen puolustuksen, ellei vastaa mustan siirtoon 3...Lb4+ siirrolla 4. Rc3


title: Bogointialainen puolustus

text: Bogointialaista puolustusta on käyttänyt muun muassa maailmanmestari Garri Kasparov.


title: Larsenin avaus

text:
Larsenin avaus on shakkiavaus, joka alkaa siirrolla:
Avaus on nimetty tanskalaisen suurmestarin Bent Larsenin mukaan, ja sitä kutsutaan myös nimellä Kuningartarfiancetto. Valkean tarkoituksena on antaa mustalle tilaa keskustasta ja hyökätä sivustoitujen lähettiensä avulla.


title: Larsenin avaus

text:
Mustalla on useita keinoja kohdata Larsenin avaus. Usein käytettyjä jatkoja ovat:
Näistä ensimmäinen vähentää valkean lähetin vaikutusaluetta, kaksi ensimmäistä ottaa jalansijaa keskustasta, kolmas kehittää upseerin ja viimeinen tuottaa seuraavan aseman:


title: Ammunta kesäolympialaisissa 1948

text: Lontoon kesäolympialaisissa 1948 ammunnassa kilpailtiin neljässä lajissa.


title: Ketsaalin pyrstösulka

text: Ketsaalin pyrstösulka eli quetzalli tarkoittaa keskiamerikkalaisen trogonilintuihin kuuluvan mayaketsaalin ("Pharomachrus mocinno") pyrstön pitkiä ja koristeellisia sulkia. Niillä on ollut rooli muinaisissa mesoamerikkalaisissa intiaanikulttuureissa.


title: Ketsaalin pyrstösulka

text: Paitsi että pyrstösulat olivat arvokasta kauppatavaraa, ne olivat myös mitta johon verrattiin ja joiden kaltaisia asioita elämältä toivottiin. Suurten jumaluuksien ja suurten päälliköiden olemus oli verrattavissa kvesaalin pyrstösulkiin, quetzalleihin.


title: Ketsaalin pyrstösulka

text: Pyrstösulkien mukaan on nimetty myös Guatemalan rahayksikkö quetzal.


title: Ketsaalin pyrstösulka

text: Wienin etnologisessa museossa on Montezuman alkuperäinen quetzallipäähine, jonka kopio on Meksikon antropologisessa museossa.


title: John Kuck

text: John Kuck (27. huhtikuuta 1905 Wilson, Kansas – 21. syyskuuta 1986) oli yhdysvaltalainen kuulantyöntäjä ja olympiavoittaja.


title: John Kuck

text: Johnny Kuck voitti kuulantyönnön olympiakultaa Amsterdamin 1928 kisoissa. Alkukilpailun kolmannella kierroksella hän työnsi tuloksen 15,43, jolla hän oli alkukilpailun jälkeen kolmantena. Loppukilpailun toisella eli koko kilpailun viidennellä kierroksella hän työnsi ME-tuloksen 15,87. Se on edelleenkin ainoa olympiakisoissa tehty miesten kuulantyönnön maailmanennätys. Jo vuoden 1928 keväällä hän oli työntänyt maailmanennätyksen ylittävät tulokset 15,55 (Fresnossa 28. huhtikuuta 1928) ja 15,59 (Los Angelesissa 5. toukokuuta 1928), mutta jostain syystä näitä ei kirjattu virallisiksi ME-tuloksiksi.


title: John Kuck

text: Kuck oli myös hyvä keihäänheittäjä. Hän teki Lappeenrannassa 1926 Yhdysvaltain ennätyksen 65,63, joka oli sen vuoden maailmantilaston kärkitulos.


title: Leo Sexton

text: Leo Sexton (27. elokuuta 1909 Danvers, Massachusetts – 6. syyskuuta 1968 Perry, Oklahoma) oli yhdysvaltalainen kuulantyöntäjä ja olympiavoittaja.


title: Leo Sexton

text: 194-senttinen Leo Sexton aloitti korkeushyppääjänä ja teki ennätyksekseen 190, mutta hän siirtyi kuulantyöntäjäksi ja voitti olympiakultaa Los Angelesin 1932 kisoissa, jossa hänen työntönsä kantoivat 15,60, 15,58, 15,77 (joka oli jo parempi kuin hopeamitalistin lopputulos), 15,94, 15,37 ja 16,00 metriä. Myöhemmin samana vuonna hän työnsi ME-tulokset 16,14 ja 16,16, jälkimmäisen syntymäpäivänään.


title: Luettelo Idän assyrialaisen kirkon patriarkoista

text:
Assyrian patriarkka tai assyrialainen patriarkka on Idän assyrialaisen kirkon päämies.Ennen assyrialaisen kirkon patriarkkojen pääkeskus oli Mosulissa, Irakissa. Nykyinen patriarkka, Mar Dinkha IV, asuu maapaossa Chicagossa.
Idän assyrialaisen kirkon patriarkka käyttää arvo nimeä Mar. Mar tarkoittaa syyriankielellä "Isä"ä.


text: "Efesoksen kirkolliskokous päätti vuonna 431 ettei se hyväksyisi Idän assyrialaista kirkkoa sen nestoriolaisuudesta"."(Mar Theodossious siirsi patriarkan istuimen Bagdadiin.)""( Mar Yab-Alaha siirsi patriarkan istuimen Tabriziin.)""(Mar Shimun II, siirsi patriarkan istuimen Mosuliin.)""(Mar Shimun VII, siiri patriarkan istuimen Alkoshiin.)""Vuonna 1552 kilpaileva Kaldealainen katolilainen patriarkka valittiin""'Vuonna 1610 Mar Eliyya VIII, liitti kirkon läheisiin suhteisiin Roomalaiskatolilaisen kirkon kanssa."


text:
95 Mar Eliyya IX (1617–1660)
patriarkka Eliyya X to Eliyya XIII:sta lähtien kirkko liittyi yhteen Rooman kirkon kanssa.


text:
99 Mar Eliyya XIII Isho-Yab (1778–1804)
"Vuonna 1804 Idän assyrialainen kirkko Alqoshissa patriarkka Youhanan VIII Hormez (virassa 1830–1838) päätti hyväksyä Kaldean katolilaisen kirkon vallan.


text: "Vuonna 1681 Mar Shimun XIII Denkha Qochanissa rikkoi välinsa kokonaan Rooman kirkon kanssa. Vatikaani valitsi oman patriarkan Kaldean katolilaisen kirkosta. "(Mar Shimun XIII Dinkha siirsi patriarkan istuimen Mosuliin.)""( Mar Shimun XXIII Eshai joutui lähtemään Mosulista maapakoon Chicagoon, Yhdysvaltoihin)""Kirkon hajaannus vuonna 1964 koska kilpaileva patriarkka Mar Thoma Darmo julistit itsenä patriarkaksi Bagdadissa."


title: Eliica

text: Eliica (Electric Lithium-Ion Car) on Japanilaisen Keion Yliopiston professori Hiroshi Shimizun luoma tulevaisuuden loistoauto. Se kulkee kahdeksan moottoroidun pyörän voimin ja jokaisessa renkaassa on levyjarru sekä lataava jarrutusjärjestelmä. Kokonaisteho on 470 kilowattia ja päästöjä kertyy 0 hiilidioksidikiloa.


title: Eliica

text: Eliican kevyemmän mallin huippunopeus on 370 kilometriä tunnissa ja litium-akkujen antama täysi toimintamatka sen pienemmillä akuilla on 200 kilometriä. Suuremmilla akuilla huippunopeus jää 190 km/h, mutta toimintamatka kasvaa 320 kilometriin. Auto painaa 2 400 kg ja siinä on tilaa kuljettajan lisäksi kolmelle hengelle.


title: Eliica

text: Suurempien akkujen kapasiteetti on 55 kWh, joten täydellä teholla autoa ei voi pitkään käyttää. Nykyisen mallin rakentaminen yksittäistyönä maksaa arviolta 300 000 dollaria, josta puolet johtuu akkukustannuksista. Tiedossa ei ole, paljonko kyseinen auto maksaisi, jos sitä tuotettaisiin esimerkiksi 100 000 kappaleen erä.


title: Olifantti (soitin)

text: Olifantti on keskiaikainen, norsun syöksyhampaasta tehty luonnontorvi. Tällaisia torvia on saatettu käyttää metsästyksessä tai sodankäynnissä merkkitorvena. Arvokkaasta norsunluusta tehty olifantti on kuitenkin ollut myös statussymboli. Ranskalaisessa "Rolandin laulu" -runoelmassa ritari Roland kantaa mukanaan olifanttia. Torven nimi johtuu latinan sanasta ”elephantus”- ja keskiaikaisen ranskan sanasta ”olifant”, jotka molemmat tarkoittavat norsua. Soitin luetaan vaskipuhaltimiin, koska olifantin ääni syntyy jo soittajan huulissa, jotka on painettu puhaltimen suukappaletta vasten, kuten trumpetissa.


title: Hans Woellke

text: Hans Woellke (18. helmikuuta 1911 – 22. maaliskuuta 1943) oli saksalainen kuulantyöntäjä ja olympiavoittaja.


title: Hans Woellke

text: Hans Woellke voitti kuulantyönnön olympiakultaa Berliinin 1936 kisoissa tuloksella 16,20. Hän työnsi voittotuloksen viidennellä kierroksella ja ohitti toiselta kierrokselta lähtien kilpailua johtaneen Suomen Sulo Bärlundin.


title: Hans Woellke

text: Vuonna 1936 Woellke työnsi Euroopan ennätykset 16,54 ja 16,60. Pariisin EM-kisoissa 1938 hän sai pronssia.


title: Hans Woellke

text: Woellke oli ammatiltaan poliisi. Sodan aikana hän kuului SS-joukkoihin, ja valkovenäläiset partisaanit hirttivät hänet Guba-nimisessä kylässä 1943.


title: Wilbur Thompson

text: Wilbur Marvin Thompson (6. huhtikuuta 1921 Frankfort, Etelä-Dakota – 25. joulukuuta 2013) oli yhdysvaltalainen kuulantyöntäjä ja olympiavoittaja.


title: Wilbur Thompson

text: ”Moose” Thompson sijoittui Yhdysvaltain olympiakarsinnoissa 1948 toiseksi Jim Delaneyn jälkeen. Lontoon olympiakisoissa Thompson voitti Yhdysvaltain kolmoisvoittoon päättyneessä kisassa kultaa työnnettyään toisella kierroksella ennätystuloksensa ja olympiaennätyksen 17,12 metriä.


title: Wilbur Thompson

text: Thompson kuoli 25. joulukuuta 2013, 92-vuotiaana.


title: Bill Nieder

text: William (Bill) Nieder (s. 10. elokuuta 1933 Hempstead, New York) on entinen yhdysvaltalainen kuulantyöntäjä ja olympiavoittaja.


title: Bill Nieder

text: Bill Nieder saavutti kuulantyönnössä olympiahopeaa Melbournen 1956 kisoissa. Vuonna 1960 hän paransi kolme kertaa maailmanennätystä ja ylitti ensimmäisenä kuulantyöntäjänä 20 metrin rajan 12. elokuuta 1960 Walnutissa. Yhdysvaltain olympiakarsinnoissa hän jäi neljänneksi tuloksella 18,84 mutta pääsi silti kisoihin, kun vuokraamallaan vesitasolla ja autokyydillä kesken kisan karsintoihin ehtinyt ja siellä kolmanneksi sijoittunut Dave Davis menetti täysin kuntonsa. Rooman olympiakisoissa Nieder voitti kultaa työnnettyään viidennellä kierroksella tuloksen 19,68.


title: Bill Nieder

text: Vuonna 1961 Nieder yritti ammattilaisnyrkkeilijän uraa mutta tuli tyrmätyksi ensimmäisen ja ainoan ottelunsa ensimmäisessä erässä.


title: Bill Fagerbakke

text: William Mark ”Bill” Fagerbakke (s. 4. lokakuuta 1957 Fontana, Kalifornia) on yhdysvaltalainen näyttelijä ja ääninäyttelijä. Nuorena hän pelasi myös amerikkalaista jalkapalloa.


title: Bill Fagerbakke

text: Näyttelijäuransa 1980-luvulla aloittanut Fagerbakke on esiintynyt enimmäkseen sivurooleissa televisiosarjoissa ja elokuvissa kuten "Kylmä rinki", "Saman katon alla", "Heroes" ja "Maalla on mukavaa". Parhaiten hänet kuitenkin tunnetaan televisiosarjoista "Coach" ja "Paavo Pesusieni". Hän on myös esittänyt Marshall Eriksenin isää tilannekomediasarjassa "Ensisilmäyksellä".


title: Buduaari

text:
Buduaari tai budoaari (ranskaksi "boudoir") tarkoittaa pientä huonetta tai salonkia, jossa nainen viimeistelee pukeutumistaan tai ottaa vastaan lähimpiä ystäviään. Oikeinkirjoitusasun vaihtelu selittyy sanan alkuperän mukaan. U:lla kirjoitettu asu kuvaa sanan ääntämystä ranskassa, o-asuinen muoto taas sen oikeinkirjoitusta ruotsissa. Siinäkin toinen tavu äännetään ranskan mukaisesti lähinnä u:na.
Sana "boudoir" on ajoitettu ranskassa vuoteen 1740. Se on johdettu verbistä "bouder", joka tarkoittaa huonolla tuulella olemista, mököttämistä. Silloinen merkitys kuuluu suomeksi: ”huone, jonne voi vetäytyä mököttämään”. Pian kuitenkin korostui mielentilan sijasta vetäytyminen. Sanan nykymerkitys kuuluu: ”naisen pieni ja tyylikäs salonki”. Esimerkiksi Guy de Maupassant käytti sanaa tässä merkityksessä.


title: Buduaari

text: Buduaarin nykyvastine on lähinnä pukeutumishuone. Korsettimuodin aikana buduaari oli yksityinen tila, paikka jossa naiset saattoivat oleskella kevyemmin nyöritettyinä ja käyttää mukavampia ja kevyempiä asuja kuin tiloissa, jonne sattoi tulla vieraita. Buduaari sijaitsee tavallisesti talon rouvan tai pariskunnan makuuhuoneen vieressä. Sellainen saattaa kuulua myös edustustiloihin, esimerkiksi tanssi- ja ruokasalien läheisyyteen, kuten 1800-luvun lopussa Berliiniin rakennetussa Strousbergin modernissa kaupunkipalatsissa.


title: Buduaari

text: Tunnetaan myös kokonainen rakennus, joka on nimetty buduaariksi. Se sijaitsee Versailles'n palatsin maille rakennetussa Kuningattaren kylässä ("Hameau de la Reine"), joka rakennettiin 1700-luvun lopulla Marie-Antoinettelle pakopaikaksi palatsin paineista. Kokonaisuuteen kuuluu kaikkiaan tusinan verran rakennuksia, kuten kuningattaren talo, buduaari, vesimylly, kyyhkyslakka ja vartijan talo.


title: Buduaari

text: Yksi tunnetuimmista buduaareista, Sinipunainen buduaari, kuului Venäjän viimeiselle tsaarittarelle, Aleksandra Fjodorovna Romanoville. Se sijaitsee Pietarissa Aleksanterinpalatsin vasemmassa siivessä. Huoneen seinät on päällystetty syreenin värisellä ranskalaisella silkillä, joka läikehtii varsinkin lampun valossa opaalimaisesti. Matot, verhot, huonekalut ja jopa kiinalaisten maljakoiden syreenit ja orkideat ovat hiukan vaaleamman sinipunaisia, kuten myös pianoa peittävä liina. Aleksandran väitetään valinneen värityksen Nikolailta saamansa syreeninoksan mukaiseksi.


title: Buduaari

text: Lila buduaari oli tsaarittaren lempihuone 20 vuoden ajan. Se oli myös perheen elämän keskipiste palatsissa. Se oli Venäjän kuuluisin huone, jonka oletetuista tapahtumista juoruttiin vilkkaasti. Huoneesta tuli salaperäinen, sillä siihen ei johtanut yksikään ovi palatsin käytävältä. Sisään pääsi vain joko Palisanterihuoneen raskaiden verhojen peittämistä ovista tai makuuhuoneesta. Sisustus säilyi samanlaisena kuin se oli tsaarittaren avioituessa vuonna 1896, sillä hän kieltäytyi muuttamasta huonetta, johon sisältyi niin paljon muistoja.


title: Dallas Long

text: Dallas Long (s. 13. kesäkuuta 1940 Pine Bluff, Arkansas) on entinen yhdysvaltalainen kuulantyöntäjä ja olympiavoittaja.


title: Dallas Long

text: Dallas Long tuli kuulantyöntäjänä kansainvälisestikin tunnetuksi jo ennen 18-vuotissyntymäpäiväänsä, kun hän toukokuussa 1958 työnsi 5,44 kg:n juniorikuulalla tuloksen 21,10 ja miesten kuulalla tuloksen 18,60, joka jäi vain 65 cm maailmanennätyksestä. Vuosina 1959–64 hän paransi maailmanennätystä seitsemän kertaa menettäen sen välillä Parry O'Brienille ja Bill Niederille. Vuonna 1962 hänestä tuli kaikkien aikojen toinen 20 metrin ylittäjä. Viimeisen maailmanennätyksensä 20,68 hän työnsi Yhdysvaltain ja Neuvostoliiton maaottelussa Los Angelesissa 25. heinäkuuta 1964.


title: Dallas Long

text: Rooman 1960 olympiakisoissa 193-senttinen Long sai pronssia ja varmisti Yhdysvalloille ylivoimaisen kolmoisvoiton: paras eurooppalainen hävisi Longille toista metriä. Uransa päätöskilpailussa Tokion 1964 olympialaisissa Long voitti kultaa tuloksella 20,33.


title: Dallas Long

text: Ammatiltaan Long on hammaslääkäri. Hän esiintyi oikeudessa todistajana Los Angelesissa 1991 tapahtuneessa Rodney Kingin pahoinpitelytapauksessa.


title: Takk...

text: Takk… () on islantilaisen Sigur Rós yhtyeen neljäs kokopitkä studioalbumi. Ensimmäiset singlet ”Glósóli” ja Sæglópur" julkaistiin 15. ja 16. elokuuta 2005. Seuraava single ”Hoppípolla” julkaistiin 28. marraskuuta samana vuonna.


title: Takk...

text: Takk… myi julkaisuaan seuranneena viikkona Yhdysvalloissa 30 000 kappaletta, ja sitä on myyty Britanniassa yli 100 000 kappaletta. Maailmanlaajuisesti myytyjen levyjen lukumäärä kohoaa yli 800 000:een.


title: Takk...

text:
Takk…:in kaikista singleistä on myös tehty musiikkivideot, joista kaikki toimivat ikään kuin lyhytelokuvina kertoen jokainen itsenäisen tarinan.
Toinen single, Sæglópur, laajennettiin myös saman nimiseksi EP:ksi. Tämä EP sisälsi myös kolme uutta kappaletta, joiden sanotaan olevan jotain Ba Ba Ti Ki Di Do:n, untitled #9 (Vaka EP:ltä) ja Glósólin lopun väliltä. Takk…:in kaikki kolme musiikkivideota ovat mukana EP:llä erillisenä DVD:nä.


title: Takk...

text: Toisin kuin Takk…:ia edeltäneellä ():llä, suurin osa levyn sanoituksista on islantia. Sigur Rós ei ole kuitenkaan unohtanut myöskään vonlenskaa; kappaleet "Andvari", "Gong", "Mílanó" ja "Sé lest” on laulettu kokonaan vonleskaksi ja esimerkiksi ”Hoppípolla”:n nimi on vonleskaa.


title: Takk...

text: BBC käyttää ja on käyttänyt useita Takk…:in kappaleita erilaisissa mainoksissa ja ohjelmissa. Levyn raitoja on mahdollista kuulla myös useissa amerikkalaisissa TV-sarjoissa, esimerkiksi Greyn anatomiassa.


title: Takk...

text: Sigur Rós voitti kolme palkintoa vuoden 2006 islantilaisessa Music Awardsissa; paras albumi, paras vaihtoehtoinen yhtye ja paras rockalbumi.


title: Ketjureaktio

text: Ketjureaktio tarkoittaa seuraavia asioita:


title: Technotronic

text: Technotronic oli belgialainen elektronista musiikkia tekevä yhtye. Yhtyeen suurin suosio ajottui 1980-luvun loppuun ja 1990-luvun alkuun.


title: Technotronic

text: Yhtyeen keulahahmo oli Jo Bogaert (oikealta nimeltään Thomas De Quincey). Muita jäseniä yhtyeen elinkaaren aikana olivat MC Eric (oikealta nimeltään Eric Martin, s. 1970, Wales), Ya Kid K (oikealta nimeltään Manuela Kamosi, s. 1973 Zaire), Réjane "Reggie" Magloire, Melissa Beckford ja Daisy Dee Rollocks.


title: Technotronic

text: Yhtyeen läpimurtohitti oli vuonna 1988 julkaistu ""Pump Up The Jam"", joka nousi monissa maissa listaykköseksi. Technotronic levytti kappaleen uudelleen vuonna 1998 "D.O.N.S"- yhtyeen kanssa.


title: Technotronic

text: Muita tunnettuja kappaleita yhtyeeltä ovat muun muassa; ""Get Up!"", ""Move That Body"" ja ""Hey Yoh, Here We Go"".


title: Johnny Marr

text: Johnny Marr (oikealta nimeltään John Martin Maher, s. 31. lokakuuta 1963) on irlantilais-englantilainen kitaristi, huuliharpisti ja laulaja. Hänen tämänhetkinen yhtyeensä on The Cribs. Marr nousi kuuluisuuteen 1980-luvulla soittaessaan kitaraa The Smithsissä. The Smithissä hän muodosti legendaarisen säveltäjä-sanoittajakaksikon Morrisseyn kanssa. Johnny on naimisissa Angie Marrin kanssa.


title: Johnny Marr

text: 1950-luvulla Marrin vanhemmat muuttivat siirtolaisina Irlannin Kildarestä Manchesteriin, Englantiin. Marr aloitti koulunsa St Augustine’s RC Grammar Schoolissa, joka yhdistyi sitten yhteiskouluksi. Marrin nuoruuden haave oli tulla ammattilaisjalkapalloilijaksi ja Nottingham Forest FC tarjosikin hänelle pelipaikkaa. Marr olisi kuitenkin mieluummin pelannut Manchester City FC:ssä, jota hän itse kannatti. FourFourTwo-lehden haastattelussa Marr sanoi: ”Olin tarpeeksi hyvä pelaamaan Cityssä, mutta he eivät halunneet minua, koska olin varmaankin ainut pelaaja, joka käytti kajaalia.”


title: Johnny Marr

text: Bill Duffy, The Cultin kitaristi, opetti Marrille kuinka soittaa kitaraa. Vuonna 1982 Marr aloitti yhteistyön Morrisseyn kanssa taivuteltuaan tämän perustamaan kanssaan The Smithsin. Kasatakseen kokonaisen yhtyeen kaksikko palkkasi Mike Joycen rumpuihin ja Dale Hibbertin bassoon. The Smiths soitti ensimmäisen keikkansa Ritzissä, Manchesterissä. Lähes heti tämän konsertin jälkeen Marrin ystävä Andy Rourke korvasi Hibbertin yhtyeen basistina. Tuolloin Morrissey oli jo jättänyt etunimensä pois ja Johnny oli vaihtanut nimensä Maherista Marriin, jottei häntä sekoitettaisi Buzzcocks-yhtyeen rumpaliin.


title: Johnny Marr

text: Saavutettuaan suurta kaupallista suosiota ja kriitikoiden ylistystä albumeilla kuten "The Queen Is Dead" The Smithsistä tuli yksi Britannian 1980-luvun suurimmista yhtyeistä. Suosio ei kuitenkaan levinnyt maailmalle läheskään yhtä suurena. Vaikka The Smithsiä soitettiinkin Yhdysvalloissa yliopistojen radioissa, yhtye saavutti todellisen maailmanmaineen vasta hajottuaan. Hajoamispäätöksen tekijä oli Marr, joka lopulta lähti yhtyeestä 1987 turhauduttuaan Morrisseyhin sekä suuntaan, johon yhtyeen musiikki oli kehittymässä.


title: Johnny Marr

text: The Smithsin uran aikana kaksikko Marr–Morrissey sanoitti ja sävelsi neljä kokopitkää albumia sekä useita B-puolia ja muita julkaisemattomia kappaleita, jotka myöhemmin päätyivät erilaisille kokoelmille. Tänäkin päivänä kriitikot ja muusikot ylistävät kaksikkoa yhdeksi aikansa vaikutusvaltaisimmaksi yhtyeeksi.


title: Johnny Marr

text: The Smithsin lopun jälkeen Marr soitti kitaraa ja huuliharppua The The -yhtyeessä ja työskenteli myös New Orderin Bernard Sumnerin kanssa perustaakseen Electronicin. Hän toimi myös studiomuusikkona ja tuottajana, kirjoittaen materiaalia, kiertäen ja levyttäen esimerkiksi Bryan Ferryn, The Pretendersin, Kirsty MacCollin, Kraftwerkin Karl Bartosin, Talking Headsin, Black Grape, Billy Bragg, Pet Shop Boysin, Beckin ja Oasiksen kanssa.


title: Johnny Marr

text: Johnny Marr ja the Healers tekivät ensiesiintymisensä vuonna 2000, kun Marr alkoi etsiä muusikkoja. Hän yhdisti voimansa Ringo Starrin pojan Zak Starkeyn, Cavewavesin, Lee Spencerin ja Kula Shakerin basistin Alonza Bevan kanssa. Bändin kokoaminen kesti kaksi vuotta, sillä Marr tahtoi, että jäsenet valittiin ”kemian” mukaan. Debyyttialbumi julkaistiin 2003, ja Marr toimi solistina ja kirjoitti sanoitukset. Toinen levy oli tarkoitus julkaista huhtikuussa 2005 ja sitä piti seurata lyhyt kiertue, mutta koska Starkey työskenteli tuolloin Oasiksen ja The Whon kanssa ja Bevan oli palannut menestyksekkään come backin tehneeseen Kula Shakeriin, on edelleen epäselvää julkaistaanko yhtyeen toista levyä koskaan.


title: Johnny Marr

text: Vuonna 2006 Marr liittyi virallisesti amerikkalaiseen Modest Mouse -yhtyeeseen. Hän kirjoitti joitakin kappaleita yhtyeen nokkamiehen Isaac Brockin kanssa heidän uudelle albumilleen "We Were Dead Before the Ship Even Sank" ja soittaa sillä myös kitaraa. Marr myös kiertää yhtyeen mukana vuonna 2007.


title: Johnny Marr

text: "We Were Dead Before the Ship Even Sank" nousi Yhdysvaltain listaykköseksi maaliskuussa 2007. Tämä oli Marrin ensimmäinen ykkössija Yhdysvaltain listalla.


title: Johnny Marr

text: The Smiths


title: Johnny Marr

text: The The


title: Johnny Marr

text: Kirsty MacColl


title: Johnny Marr

text: Electronic


title: Johnny Marr

text: Johnny Marr and The Healers


title: Johnny Marr

text: Modest Mouse


title: Johnny Marr

text: Billy Bragg


title: Johnny Marr

text: Bryan Ferry


title: Johnny Marr

text: Talking Heads


title: Johnny Marr

text: Pet Shop Boys


title: Johnny Marr

text: Banderas


title: Johnny Marr

text: Moodswings


title: Johnny Marr

text: K-Klass


title: Johnny Marr

text: ElectrafixionM People


title: Johnny Marr

text: Beck


title: Johnny Marr

text: Tom Jones


title: Johnny Marr

text: Bert Jansch


title: Johnny Marr

text: Neil Finn


title: Johnny Marr

text: Oasis


title: Johnny Marr

text: Beth Orton


title: Johnny Marr

text: The Charlatans


title: Johnny Marr

text: Quando Quango


title: Johnny Marr

text: Karl Bartos


title: Johnny Marr

text: Lisa Germano


title: Johnny Marr

text: Jane Birkin


title: Johnny Marr

text: Transit Kings


title: Johnny Marr

text: Crowded House


title: Johnny Marr

text: John Frusciante


title: Johnny Marr

text: Marion


title: Johnny Marr

text: Haven


title: Johnny Marr

text: Yllä listattujen albumien singelohkaisujen lisäksi Johnny Marr on mukana seuraavien yhtyeiden singleillä: Sandie Shaw, Everything But the Girl, The Pretenders, Andrew Berry, A Certain Ratio, The Cult, Denise Johnson, Stex ja Black Grape.


title: Aladár Valmari

text: Aladár Valmari (13. tammikuuta 1922, Porvoo – 1993) oli suomalainen Tampereella asunut kirjailija ja taidearvostelija. Kartanpiirtäjänä työskennellyt Valmari kuului jäsenenä 1950-luvun alussa Tampereen kaupunginkirjaston johtajan Mikko Mäkelän johdolla kokoontuneeseen Mäkelän piiriin.


title: Aladár Valmari

text: Valmarin muistiinpanoista koostuneet kalenterit olivat tärkeä lähde Yrjö Varpion Väinö Linna-elämäkertateokselle "Väinö Linnan elämä" (2006). Näissä kalentereissa Valmari kuvasi usean vuoden ajalta kokemuksiaan Väinö Linnasta ja kertoi muun muassa heidän yhteisistä käynneistään taidenäyttelyissä ja elokuvissa.


title: Deutsche Reichsbahn

text: Deutsche Reichsbahn, lyh. DR oli vuonna 1924 perustettu tasavaltaisen Saksan ja kansallissosialistisen Saksan valtiollinen rautatieyhtiö, josta tuli Saksan demokraattisen tasavallan rautatiet Itä-Saksaa perustettaessa 1949.


title: Deutsche Reichsbahn

text: DR oli Itä-Saksan suurin työnantaja ja sen omisti liikenneministeriö ja liikenneministeri oli yhtiön johtajana 1954-1989. Sen pääkonttori sijaitsi lähellä Berliinin muuria osoitteessa Voßstraße 33. DR oli jaettu direktoraatteihin "(Reichsbahndirektionen)" joita oli Berliinissä, Cottbusissa, Dresdenissä, Erfurtissa, Greifswaldissa, Hallessa, Magdeburgissa sekä Schwerinissä. Mitropa tuotti yhtiölle ravintolapalvelut asemilla sekä ravintolavaunuissa.


title: Deutsche Reichsbahn

text: DR:n kalusto oli vanhentunutta ja höyryveturit otettiin pois käytöstä vasta vuonna 1988. Junat olivat usein täysiä ja lippujen hinnat olivat alhaalla. 70-luvun alkupuolella vain pieni osa maan rautateistä oli sähköistetty, mutta 80-luvulla tapahtunut energian hinnannousu nopeutti rautateiden sähköistämistä.


title: Deutsche Reichsbahn

text: DR yhdistyi Saksan jälleenyhdistymisen jälkeen Deutsche Bundesbahniin ja syntyi Deutsche Bahn 1994.


title: Jussi Sihvo

text: Johannes (Jussi) Sihvo (käytti Saksassa peitenimeä Sicher), () oli suomalainen jääkärikenraalimajuri. Sihvo oli Saksassa sotilasoppinsa saanut jääkäri, joka osallistui Suomen sisällissotaan joukkueenjohtajana jääkärijoukoissa ja heimosotiin Aunuksessa ja Pohjois-Inkerissä. Talvisodassa hän hankki kannuksiaan Ryhmä Sihvon komentajana ja jatkosodassa 10. divisioonan komentajana.


title: Jussi Sihvo

text: Johannes Sihvon vanhemmat olivat kansakoulunopettaja Antti Adolf Sihvo ja Minna Elisabeth Nyman. Johannes Sihvo oli yksi neljästä Sihvon jääkäriveljeksistä: vanhin veli oli kahdesti puolustusvoimien johdossa ollut jääkärikenraali Aarne Sihvo, toiseksi vanhin Johannes, kolmantena säveltäjä ja jääkärivänrikki Sam Sihvo sekä nuorin jääkärikapteeni Ilmari Sihvo. Johannes Sihvo vihittiin avioliittoon vuonna 1920 Martta Ryynäsen kanssa. Kenraaliluutnantti Aarno Sihvo (1922–1991) oli heidän poikansa, toisesta pojasta Sami Sihvosta (s. 1932) tuli kenraalimajuri.


title: Jussi Sihvo

text: Sihvo kävi viisi luokkaa Käkisalmen yhteiskoulua ja kirjoitti ylioppilaaksi yksityisoppilaana samasta koulusta vuonna 1923. Myöhemmin hän opiskeli Ateneumin piirustuskoulussa. Hän suoritti hyökkäysvaunukurssin vuonna 1922 ja Sotakorkeakoulun yleisen osaston vuosina 1924–1926 sekä Taistelukoulun orientoivan kurssin vuonna 1930.


title: Jussi Sihvo

text: Sihvo työskenteli merimiehenä ennen kuin liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 2. maaliskuuta 1915 ja hänet sijoitettiin harjoitusjoukon 2. komppaniaan, josta hänet siirrettiin myöhemmin perustetun 27. Jääkäripataljoonan 2. komppaniaan. Hänen lisäkseen Jääkäripataljoona 27:ssä palvelivat hänen veljensä Aarne Sihvo, Sam Sihvo ja Ilmari Sihvo.


title: Jussi Sihvo

text: Hänet komennettiin 29. elokuuta 1915 Suomeen missä hän järjesteli värväystoimintaa Etelä-Karjalassa. Takaisin Saksaan komppaniaansa hän palasi 17. tammikuuta 1916. Seuraavalle komennukselle Suomeen hänet komennettiin 23. huhtikuuta 1916 yhdessä jääkäritoveri "hilfsgruppenführer" Konrad Laaksosen kanssa . Suomessa heidän tehtävänään oli toimia Suomen ja Ruotsin välisellä merietapilla. Miesten tehtävänä oli sulan veden aikana kuljettaa "Emden"- ja "Lola"- moottoriveneillä poliittisia pakolaisia ja Saksaan matkalla olleita jääkäriaktivisteja Vaasan saaristosta Uumajaan ja paluumatkalla tuoda Saksasta Suomeen komennukselle tulevia jääkäreitä.


title: Jussi Sihvo

text: Sihvo osallistui loka-marraskuussa 1916 operaatioon, jossa oli tarkoitus miinoittaa Vaasaan johtavat laivaväylät. Hanke kuitenkin epäonnistui kovan merenkäynnin ja talven tulon takia. Sihvo komennettiin joulukuussa vuonna 1916 Ruotsiin Malmön etappiaseman hoitajaksi, mistä hän siirtyi myöhemmin takaisin Merenkurkun Holmön etappiasemalle. Holmön etapilta hänet komennettiin jäiden lähdettyä vuonna 1917 Uumajan-Vaasan etapille. Etapilta hän matkusti 10. lokakuuta 1917 etappiorganisaation omistamalla "Merrimac-"nimisellä moottoriveneellä Vaasan saaristoon, missä hän loka-marraskuun vaihteessa vuonna 1917 oli vastaanottamassa aselaiva "S/S Equityn" tuomaa aselastia. Hän osallistui lastin purkamiseen Vesterön saarelle ja aseiden edelleen kuljetukseen mantereelle.


title: Jussi Sihvo

text: Aselastin toimitusurakan jälkeen Sihvo sai tehtäväkseen joulukuussa vuonna 1917 Jääkäripataljoonan johdolta tulleella käskyllä järjestää yhdessä jääkäritoveri "gruppenführer" Gunnar von Hertzenin kanssa Turun saariston ja Hiidenmaan välisen moottoriveneyhteyden. Reittiä ei kuitenkaan koskaan otettu käyttöön.


title: Jussi Sihvo

text: Sihvo saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 3. jääkärirykmentin 7. jääkäripataljoonan 2. komppaniaan, josta hänet siirrettiin komppanianpäälliköksi 18. maaliskuuta 1918 alkaen saman pataljoonan 3. komppaniaan. Sihvo otti osaa sisällissodan taisteluihin Tampereella. Tampereen taistelun jälkeen hänet komennettiin komppanianpäälliköksi 10. huhtikuuta 1918 järjestämään Laatokan puolustusta.


title: Jussi Sihvo

text: Sihvo määrättiin sisällissodan jälkeen 1. heinäkuuta 1918 päälliköksi Laatokan jalkaväkirykmentti 6:n 4. komppaniaan, joka tunnettiin myöhemmin nimellä Viipurin rykmentti. Sihvo erosi armeijasta ja liittyi Karjalan (Aunuksen) retkikuntaan 1. toukokuuta 1919, missä hänet sijoitettiin aluksi päälliköksi 1. rykmentin I pataljoonan 1. komppaniaan, jonka päällikkönä Sihvo otti osaa taisteluihin Alavoistessa, Aunuksen kaupungissa ja Mäkriällä, missä hän haavoittui ensimmäisen kerran ja toisen kerran hän haavoittui hiukan myöhemmin Tuuloksen taistelussa. Retkikunnassa hän toimi myös lyhyen ajan retkikunnan esikunnassa Salmissa, josta hänet siirrettiin 24. kesäkuuta 1919 alkaen 2. rykmentin. I pataljoonan komentajaksi. Pataljoonan komentajana hän otti osaa taisteluihin Säämäjärvellä ja Salmenniskassa.


title: Jussi Sihvo

text: Sotaretkeltä palattuaan Sihvo astui takaisin armeijan palvelukseen 1. lokakuuta 1919 ja hänet sijoitettiin Viipurin rykmentin 12. pataljoonan komentajaksi ja edelleen 1. tammikuuta 1920 alkaen 8. komppanian päälliköksi. Armeijasta hän erosi toistamiseen 14. toukokuuta 1920 vain päästäkseen toteuttamaan sotilaan ammattia ja hän liittyi heimosotaa käyvään Inkeriläisten kansannousuun 1. lokakuuta 1920 Pohjois-Inkerin erikoispataljoonan komentajana. Komentajan hän kerkesi olla vain kansannousun loppuvaiheissa ja hän palasi Inkeristä 31. joulukuuta 1920, jonka jälkeen hän astui takaisin armeijan palvelukseen ja hänet nimitettiin 1. tammikuuta 1921 alkaen Rajavartiolaitoksen Laatokan piirikomendantiksi.


title: Jussi Sihvo

text: Piirikomendantin tehtävästä hän siirtyi 22. heinäkuuta 1921 komppanianpäälliköksi Savon jääkärirykmenttiin 3. konekiväärikomppanian, josta hänet siirrettiin niin ikään päälliköksi 1. syyskuuta 1921 6. komppaniaan ja 1. elokuuta 1923 alkaen 5. komppaniaan ja 31. elokuuta 1924 alkaen 1. konekiväärikomppaniaan. Vielä kerran hänet siirrettiin 29. elokuuta 1925 komppanianpäälliköksi 9. komppaniaan, jonka jälkeen hänet nimitettiin 5. joulukuuta 1925 alkaen 2. pataljoonan (myöhemmin Savon prikaatin II pataljoona ja Käkisalmen jääkäripataljoona) komentajaksi. Sihvo siirrettiin 1. heinäkuuta 1933 Viipurin rykmenttiin rykmentinkomentajan apulaiseksi, josta hän siirtyi 10. tammikuuta 1936 Polkupyöräpataljoona 2:n (myöhemmin Jääkäripataljoona 2) komentajaksi ja 28. helmikuuta 1938 Viipurin suojeluskuntapiirin päälliköksi.


title: Jussi Sihvo

text: Ennen talvisotaa koolle kutsutuissa ylimääräisissä harjoituksissa Sihvo määrättiin Karjalankannaksen suojajoukkoihin kuuluneen 4. prikaatin komentajaksi. Prikaatin nimi vaihdettiin 28. lokakuuta 1940 Ryhmä Sihvoksi. Edellä mainittujen joukkojen komentajana hän otti osaa taisteluihin Karjalankannaksella.


title: Jussi Sihvo

text: Välirauhan aikana hän Sihvo toimi 1. divisioonan komentajana, mistä tehtävästä hänet siirrettiin myöhemmin Päijänteen sotilasläänin komentajaksi.